ועדת הכספים, כנסת 23, פרוטוקול מספר 93, 2020-07-15 09:00

משה גפני: בוקר טוב, אני מתכבד לפתוח את ישיבת ועדת הכספים.

משה גפני: על סדר-היום: הצעת חוק-יסוד: משק המדינה (תיקון מס' 10 והוראת שעה לשנת 2020) (תיקון מס' 2) – הכנה לקריאה שנייה ושלישית.

משה גפני: זו פעם שלישית שאנחנו כאן בוועדת הכספים אמורים לתקן חוק יסוד בהוראת שעה.

משה גפני: בלי לתקן חוק יסוד באופן מסודר, אנחנו עושים את זה בהוראת שעה.

משה גפני: יש ביקורת משפטית על העניין הזה - בסדר, אתם תמיד מסתדרים עם משרד המשפטים ועם היועץ המשפטי של משרד האוצר שנמצא כאן.

משה גפני: זאת אומרת, אתם חיים עם הדבר הזה שמתקנים בהוראת שעה חוק יסוד - זה ישנה לגבי ההמשך.

משה גפני: אני ביקשתי, וחברים אחרים ביקשו, כי מבקשים מאיתנו לתקן חוק יסוד כשאנחנו לא יודעים לאן הולך הכסף.

משה גפני: אנחנו יודעים שיש מסגרת של כסף.

משה גפני: אתם מבקשים מאיתנו: תנו לנו צ'ק פתוח, אנחנו נחלק אותו למי שצריך.

משה גפני: אני לא חושד בכם שאתם לא תיתנו למי שצריך, ואני לא חושד שלא תעשו מה שצריך, אבל אנחנו לא נסכים שתהיה הגדרה של ענקי האוצר מול ננסי ועדת הכספים - לא נסכים לדבר הזה.

משה גפני: זו ההודעה שהוצאתם אתמול.

משה גפני: רשות המסים הוציאה אתמול הודעה: אנחנו מעבירים את הכסף, והחקיקה שיש צורך בה בכנסת היא לעתיד.

משה גפני: זאת אומרת, זו הודעה של רשות המסים.

משה גפני: ככה לא אכפת לי מהודעות, אבל זו הודעה של רשות המסים, וזה בכל אופן ענקי משרד האוצר.

משה גפני: זאת אומרת, אתם תחלקו את הכסף, אתם תתנו לאנשים את מה שצריך לתת להם, ואנחנו פה נעשה קיצוצים, ונעשה בעיות משפטיות וכאלו ואחרות.

משה גפני: אני לא חושב שזה הגון, אני לא חושב שזה נכון.

משה גפני: זה גם לא נכון, אנחנו משתפים פעולה, אנחנו ביחד.

משה גפני: לא צריך הודעה כזאת: הכנסת תעשה חוק – כאילו אנחנו פה משהו אקדמי וכאלו שעושים משהו תיאורטי בעתיד.

משה גפני: אנחנו רוצים לדעת גם היום לאן הולך הכסף.

משה גפני: אנחנו גם נרצה לדעת מה מבטיח לנו שבאמת הכסף מגיע מייד.

משה גפני: שר האוצר אמר: בלחיצת כפתור?

משה גפני: תגידו לנו איך זה מתבצע.

משה גפני: בכל מקרה, אני מבקש שתציגו את הצעת החוק, ואתם צריכים להגיד לנו לאן הולך הכסף.

משה גפני: שאול, בבקשה.

שאול מרידור: כמו שאתם אומרים, אנחנו מביאים היום תיקון נוסף לחוק-יסוד: משק המדינה.

שאול מרידור: אנחנו עושים את זה בצל המצב הכלכלי המאוד מורכב וסבוך שמדינת ישראל נמצאת בו.

שאול מרידור: אני מסכים עם הביקורת הראשונה שלך, אני חושב שזה לא דבר שאנחנו ששים לעשות.

שאול מרידור: זה לא דבר פשוט לתקן חוק יסוד בהוראת שעה.

שאול מרידור: אנחנו עושים את זה בגלל המצב הכלכלי הקיים, וכמובן זה שאנחנו עדיין נמצאים בתקציב המשכי לשנת 2020, מה שמחייב אותנו לתקן את חוק היסוד על מנת להגדיל את המסגרות.

שאול מרידור: אני מאוד מקווה שבקרוב נבוא לפה גם עם תקציב מדינה שיוכל להכניס את הדברים בתוך התקציב כמקובל.

שאול מרידור: העיקרון של התוכנית, עליה הכריזו ביום חמישי ראש הממשלה ושר האוצר, ואנחנו עמלים מאז על הביצוע שלה, קודם כול, בכתיבת החוק והבאתו לפה לדיון, ואני מקווה גם הכרעה שלכם, הוא ודאות.

שאול מרידור: העיקרון הזה הוא חשוב מכמה טעמים, גם ברמה הכלכלית של הפרטים.

שאול מרידור: חוסר הוודאות בשאלה האם יוצאו לחל"ת או יפוטרו או לא או מה יהיה לגבי היכולת שלהם להעביר את החודש ולהגיע למצב כלכלי רע, כמובן מדירה שינה מעיני הרבה מאוד אנשים.

שאול מרידור: גם ברמה הכלכלית של עסקים, חוסר הוודאות הזה הוא דבר שעלול להביא את המשק להידרדרות יותר גדולה.

שאול מרידור: לכן, התוכנית הזו עוסקת בעיקר בוודאות.

שאול מרידור: היא תוכנית שמיועדת לטפל בשנה הקרובה, או יותר נכון בשנה וחודשיים, מאי ויוני שלמעשה נעשים רטרואקטיבית, ויולי עד יוני שהיא שנה שלימה, מענקים שאמורים לתת פתרון ומענה מסוים, וגם על זה אני אגיד מילה, גם לשכירים, גם לעצמאים, וגם לחברות, שנפגעים בצורה קשה מהמשבר - זה היה הבסיס.

שאול מרידור: אנחנו מגיעים עם מספר חוקים לוועדה, גם חוק-יסוד: משק המדינה שדנים בו היום, וגם חוק המסגרות, וגם חוק - - -

משה גפני: קראתי את חוק המסגרות, ואתם לא משתפים אותנו לפני כן, זה מיני חוק הסדרים.

משה גפני: הבאתם שם מורים וקרנות השתלמות – זה מיני חוק הסדרים.

שאול מרידור: לא חוק המסגרות, אתה מדבר על חוק הקורונה.

משה גפני: לא, מה שמופיע ב - - -

שאול מרידור: אני אגיד.

שאול מרידור: יש שלושה חוקים, ואם אני טועה אסי יתקן אותי.

משה גפני: אני שייך לננסים של ועדת הכספים, אתם צריכים להסביר לי יותר.

משה גפני: יש שני חוקים שעברו אתמול במליאת הכנסת: חוק אחד הוא חוק יסוד שהיה צורך ב-61, שעליו אנחנו דנים עכשיו, וחוק נוסף שהוא חוק גדול יותר, הוא איזה 30 – 40 עמודים, ויש בו נושאים שונים.

שאול מרידור: יש בו גם תיקון לחוק המסגרות, אני אסביר.

משה גפני: יש שם נושאים שהם כמו בחוק ההסדרים.

משה גפני: על הדרך שמים טרמפים.

שאול מרידור: לא, ממש לא טרמפים.

משה גפני: נדבר על זה אז, אבל אני ראיתי שם דברים ש - - -

שאול מרידור: נדבר על זה כשתקבעו דיון על החוק הזה.

שאול מרידור: אדוני היושב-ראש, מה שתראו פה היום הוא רק חצי מהתמונה של הכסף כי בחוק היסוד - - -

משה גפני: החוק השני שעבר הוא לא חוק יסוד.

שאול מרידור: הוא עבר אתמול בקריאה ראשונה והוא יגיע לדיון בוועדה.

משה גפני: כן, שבוע הבא, בעזרת השם.

שאול מרידור: אנחנו מציגים היום חצי תמונה של התוכנית, ואסביר למה.

שאול מרידור: חוק היסוד מטפל רק בהוצאה התזרימית של 2020, כי היות ו-2020 היא תקציב המשכי, ההוצאה בה היא לפי החוק הזה ולא לפי חוק התקציב שטרם אושר.

שאול מרידור: לגבי 2021 – הגדלה של המסגרת מגיעה בתוך חוק המסגרות שמתוקן בחוק השני שדיבר עליו יושב-ראש הוועדה.

שאול מרידור: אני אסביר היום את כל התוכנית, אבל הסכומים שאני אדבר עליהם אחר כך הם חלק, ואני כל פעם אסביר איזה חלק מגיע ב-20' ואיזה חלק ב-21', אבל התוכנית היא תוכנית כוללת.

משה גפני: אם אנחנו מאשרים את שני החוקים האלה, גם את חוק-יסוד: משק המדינה, וגם את הפחתת הגירעון וגם את כל מה שיש שם, בעצם כבר לא צריך תקציב ל-2020.

שאול מרידור: לא, לא.

משה גפני: הכול בסדר, מעבירים כסף, הישיבות בחוץ.

משה גפני: מסודר לכם, הכול בסדר.

שאול מרידור: הרב גפני, יש פער עצום ברוב תחומי החיים של כולנו שהממשלה מעורבת בהם, מחינוך, דרך רווחה, דרך בריאות, דרך ביטחון.

שאול מרידור: כמעט בכל מקום יש פער גדול של מיליארדים רבים בין תקציב המשכי, כולל כל קופסת הקורונה שתאשרו היום, אם תאשרו, לבין מה שצריך כדי לסגור שנה, בעינינו, שאמור לבוא בדיוני התקציב קודם כול לממשלה ואז לכאן לאישור בכנסת.

שאול מרידור: זה פער גדול, ודיבר על זה גם החשב הכללי.

שאול מרידור: אנחנו בפער מול המסגרת המאושרת של בערך 12 – 13 מיליארד שקלים בין חוק התקציב ההמשכי כמו שהוא היום לבין המסגרת שאני מקווה שהממשלה תאשר כשיבוא אליה תקציב לאישור.

שאול מרידור: הפער הזה הוא בכל תחומי החיים שכולנו מכירים, מחינוך, דרך רווחה, בריאות, ביטחון, ביטחון פנים – כמעט כל דבר.

שאול מרידור: אני מאוד מקווה שיהיה דיון בממשלה מהר.

משה גפני: מתי יבוא התקציב?

שאול מרידור: ברגע שהממשלה תחליט לדון בו, אנחנו נעשה הכול כדי להביא אותו במהירות האפשרית לפה.

שאול מרידור: אני מקווה מאוד שהוא יאושר בכנסת עד החגים, אבל זה תלוי ב - - - פוליטי שברגע שייקבע - - -

ינון אזולאי: אתה שואל כמה ימים נותרו לנו לדון על התקציב, מר גפני?

משה גפני: כן, יכול להיות שבחוק הזה נצטרך להוסיף חקיקה שלכנסת יהיה יותר זמן.

ינון אזולאי: שיהיה 60 יום לפחות.

משה גפני: נחלק בין הממשלה לבין הכנסת – יכול להיות, תיכף נראה.

שאול מרידור: לא בציניות, אני חושב שהצורך של הממשלה, כמו גם של הכנסת, לראות תקציב מאושר לשנת 20' הוא צורך חשוב בעיניי כדי לאפשר הרבה מאוד פעולות שהממשלה צריכה לעשות, בין היתר, פתיחת - - -

משה גפני: שאול, הבעיה היא שהיום נקבע התאריך, ומכאן ואילך מתחיל לתקתק החוק הקיים כשלנו יהיה פחות זמן לדון בו, אנחנו לא נסכים לזה.

משה גפני: אני אבקש שאתה תסכים שאנחנו נוסיף פה בחוק הזה סעיף שהפער הזה יישמר.

שאול מרידור: הדיון מתי מוגש חוק התקציב לאישור הכנסת ומתי היא מאשרת אותו, קודם כול, כמו שאמרת יש חקו יסוד והוא קובע במפורש את התאריכים.

שאול מרידור: ככל שהממשלה תהיה חפצה לשנותו, אני מניח שהיא תגיש תזכיר חוק כמקובל.

משה גפני: מה זאת אומרת "הממשלה"?

משה גפני: אנחנו, הרי חצי מהזמן זה אנחנו.

אייל לב-ארי: התאריך יסתיים ביום ראשון, ואז חוק שהממשלה הייתה צריכה ימים, היא תיקנה את זה לפני שהסתיימו הימים.

אייל לב-ארי: למשל, כך היה בדו-שנתיים.

אייל לב-ארי: הם לא חיכו ליום ה-55 או ליום ה-70 כדי לתקן את החוק, זה תוקן לפני.

שאול מרידור: חזקה על ממשלת ישראל שהיא ממשלה שומרת חוק.

אייל לב-ארי: יום ראשון הסתיימו ה-55 ימים - - -.

אייל לב-ארי: מיום ראשון 45 ימים של הכנסת מסתיימים.

אייל לב-ארי: יום ראשון האחרון, השבוע.

שאול מרידור: רק כדי להרגיע את הנוכחים, הדיון הזה הוא דיון חשוב.

שאול מרידור: הוא קשור לחוק-יסוד: הכנסת, הוא לא קשור לחוק-יסוד: משק המדינה.

שאול מרידור: אני מניח שהייעוץ המשפטי של הוועדה יסביר שלא מתקנים חוק יסוד אחד בחוק יסוד אחר, אבל אין ספק שהדיון הזה - - -

אלכס קושניר: באמת?

אלכס קושניר: ככה הם הקימו את הממשלה, שאול.

שאול מרידור: רגע, תנו לי להישאר בצד המקצועי ולהגיד לכם שככל שהממשלה תרצה - - -

משה גפני: אז שהיועץ המשפטי של הוועדה יגיד שלא מתקנים חוק יסוד אחד בחוק יסוד אחר.

אייל לב-ארי: למה?

אייל לב-ארי: תיקונים עקיפים בחוקי יסוד – זה קיים.

אייל לב-ארי: עד כמה שאני יודע, לא מתקנים חוק רגיל בחוק יסוד או להיפך.

שאול מרידור: אני לא נכנס לסמטה הזו, אני אגיד שככל שהממשלה תרצה לשנות את התאריכים הקבועים היום, אני מניח שהיא תזכיר חוק מסודר בעניין הזה.

שאול מרידור: אני לא מציע שנדון בזה היום.

שאול מרידור: אני אגיד עוד כמה דברים כלליים לפני שנצלול לחוק עצמו.

שאול מרידור: התוכנית כמובן משפיעה דרמטית על תקציב המדינה ועל הגירעון.

שאול מרידור: הגירעון החזוי לשנת 20' כרגע, ואני אומר "כרגע" כי, לצערי הרב, פה ובעולם, ההערכות משתנות תכופות, בין היתר, כי המצב הכלכלי משתנה.

שאול מרידור: כולם רואים את ההתפרצות הנוספת שאנחנו חווים, חוות אותה גם מדינות נוספות, וזה כמובן משפיע דרמטית על הצמיחה בעולם ועל הגירעונות.

שאול מרידור: הגירעון החזוי כרגע לשנת 2020, בהינתן תרחיש כלכלי אופטימי, הוא 13.1% גירעון, ובתרחיש פחות אופטימי יכול גם להגיע ל-14% גירעון.

שאול מרידור: אלה מספרים שמדינת ישראל, למיטב זכרוני, לא ידעה בכל שנותיה.

שאול מרידור: יחס חוב-תוצר, שהוא בסוף דבר מאוד משמעותי ליכולת הממשלה בסופו של יום ללוות ולהחזיר הלוואות, יעמוד בסוף השנה על 76% בתרחיש האופטימי.

שאול מרידור: שוב, אני רק מזכיר, שהיינו בשנה שעברה סביב ה-60%, זה דבר דרמטי.

שאול מרידור: אנחנו חושבים שבעת הזו זה הדבר הנכון לעשות.

שאול מרידור: אנחנו מביאים לפה תוכנית שאנחנו חושבים שהיא הדבר הנכון, והוצאת הכסף הזו בעינינו היא הכרחית למשק, אבל צריך להבין שהיא באה יחד עם גידול מאוד גדול של חוב-תוצר.

שאול מרידור: נצטרך לשקול בכובד ראש את ההוצאות הבאות שיהיו, כמו כל הוצאה, כי אנחנו שמרנו את המרווח הזה ליום פקודה - זה יום הפקודה.

שאול מרידור: אבל, לצערי הרב, אנחנו בתחילת דרך מאוד ארוכה כמו שזה נראה כרגע בהתמודדות עם הקורונה, ולכן יש לנו עוד הרבה מאוד דברים שאני מניח שהם יקרו בשנה הקרובה.

שלמה קרעי: אדוני היושב-ראש, הוא מדבר על תוכנית כלכלית מאוד מקיפה ואנחנו פה נצטרך פה לאשר, כמו שאמרת, מיני תקציב.

שלמה קרעי: השאלה היא האם בסופו של יום, אחרי שנאשר את שני החוקים המקיפים האלה, אותן קבוצות שאנחנו כבר שלושה חודשים מדברים עליהן כאן ייכללו בתוך המסגרת הזו: העצמאים שהפכו לשכירים, מובטלי טרום קורונה, מבודדים.

שלמה קרעי: האם כלולים בתוכניות האלה כל אלה שנשארים בין הכיסאות ולא מקבלים שקל מהמדינה?

שאול מרידור: קודם כול, אני מניח שעל זה יהיה דיון, ונשמח לענות על כל השאלות.

שאול מרידור: אני אנסה לענות עכשיו באופן כללי, וכמובן שנשתדל לענות על כל שאלה שיש לכם.

שאול מרידור: לגבי התוכנית - התוכנית כוללת מספר מרכיבים עיקריים, ואעבור עליהם ממש בקצרה היות ואנחנו נעבור על התוכנית עצמה.

שאול מרידור: אני מניח שזה יפורט מחר ביתר הרחבה.

שאול מרידור: יש פה הארכת דמי אבטלה יחד עם שיפור דמי אבטלה ומענק לבני ה-67 ומעלה.

שאול מרידור: סך הכול בתוכנית יש 12.5 מיליארד.

שאול מרידור: בתוך תקציב 2020.

שאול מרידור: קרי, בתיקון לחוק הזה, אנחנו מדברים על 4.5 מיליארד.

שאול מרידור: מענק סוציאלי לעצמאים, כשבסך הכול בתוכנית הוא כ-14 מיליארד, בתוך חוק היסוד הזה אנחנו צופים הוצאה של 5.5 מיליארד בשנת 2020, מענק לסיוע לעסקים שבסך הכול הוא 22.5 מיליארד, בשנת התקציב הזו, קרי, בחוק הזה, הוא 11.5 מיליארד שקלים.

שאול מרידור: פיקדון חיילים משוחררים, ואנחנו מאפשרים משיכה מוקדמת, בסך הכול הוא עוד 2 מיליארד שקלים, ובחוק הזה, קרי, בשנת 2020 – 1.1 מיליארד שקלים.

שאול מרידור: בריאות ומענה אזרחי, בסך הכול 7.5 מיליארד שקלים, מתוכו מיליארד בשנה הזו.

שאול מרידור: הכשרות מקצועיות ותוכניות האצה, יש בסך הכול כמעט 6 מיליארד שקלים, מתוכו מיליארד השנה.

שאול מרידור: סך הכול, אנחנו מדברים על תוכנית, כולל אשראי של כ-28 מיליארד, של 93 מיליארד, כשמתוכם 25 מיליארד תקציבי ייצאו השנה ועוד 40 מיליארד תקציבי ייצאו שנה הבאה.

שאול מרידור: שוב, אני חוזר רגע לחוק היום.

שאול מרידור: החוק היום פותח מסגרות לפי נושאים לשנת 2020.

שאול מרידור: כל הדיון היום הוא דיון יחסית פשוט של מסגרות בשנת 2020 לנושאים השונים, ואם תרצו נעבור אחד אחד ונסביר אותם כמובן.

שאול מרידור: נראה לי שעד כאן, היושב-ראש, אלא אם אתה רוצה ש - - -

ינון אזולאי: הפירוט הוא מאוד כללי.

ינון אזולאי: הייתם צריכים לבוא לוועדה ולתת כבר פירוט על הפעם הקודמת.

שאול מרידור: לא, נתנו פירוט על הפעם הקודמת.

ינון אזולאי: לא, הפירוט כל פעם הגיע באיחור, ונראה לי שעל התוכנית האחרונה שאישרנו לא הגיע פירוט.

שאול מרידור: לא, לא.

שאול מרידור: בפעם שעברה יצאה תוכנית מפורטת שהגיעה לפה מייד אחרי החוק.

ינון אזולאי: גם פה אנחנו רוצים שיהיה פירוט מלא לאן כל דבר הולך.

שאול מרידור: לכן אני פה, כדי להסביר כל דבר.

משה גפני: שאול, חבר הכנסת אזולאי אומר שאנחנו לא מדברים באותה שפה.

משה גפני: למשרד האוצר יש שפה אחת, ולוועדת הכספים יש שפה שנייה.

משה גפני: עד ה-15 ליולי הייתם צריכים למסור דיווח מה נעשה עם התיקונים שאנחנו עשינו.

משה גפני: אני חושב שדחיתם את זה עד ה-6 באוגוסט.

משה גפני: מה עשיתם עם הכסף?

אייל לב-ארי: ואם יאשרו את החוק הגדול, מה - - - ב-6 באוגוסט?

משה גפני: כן.

משה גפני: אנחנו רוצים פירוט.

משה גפני: תגיד כמה כסף אתה מבקש פה בחוק היסוד ואיך הוא מחולק, כמה נותנים – זה מה ששאל חבר הכנסת קרעי.

משה גפני: אנחנו רוצים לדעת.

משה גפני: יכול להיות שנבקש שחלק מהכסף ילך למשהו אחר.

משה גפני: נדבר, אבל אנחנו לא יודעים כלום.

משה גפני: גם על הקודם אנחנו לא יודעים.

שאול מרידור: אשמח לפרט ביתר פירוט לגבי הכסף שאנחנו מבקשים עכשיו.

משה גפני: אל תשמח, תפרט.

ינון אזולאי: אני לא מבין למה הפירוט בא בעל פה ולמה הוא לא בחוק.

ינון אזולאי: מה שקורה הוא שכשאנחנו מדברים בעל פה, אחר כך אפשר לעשות הסטות מבלי להביא את זה לפה.

שאול מרידור: התוכנית הזו ברובה היא תוכנית של זכאויות, היא לא תוכנית של הקצאת כספים.

שאול מרידור: באיזה מובן?

שאול מרידור: כמו בקצבאות ובהרבה דברים אחרים שהמדינה עושה, היא לא קובעת X מיליארדים לנושא מסוים.

שאול מרידור: היא אומרת: אדם שיעמוד בקריטריונים אלו ואלו יהיה זכאי למענק זה וזה.

שאול מרידור: מכיוון שכך, אנחנו עושים הערכות תקציביות כמה הדבר הזה יעלה, אבל הממשלה מחויבת לשלם גם אם לצורך העניין היא חורגת מהסכום שהיא שמה בתקציב כי החוק מחייב אותה לשלם את זה.

שאול מרידור: לכן, הדיון בתוכנית הזו בעיניי במהות שלו הוא דיון בחוק השני שיבוא לפה כשיושב-ראש הוועדה יביא אותו, והוא על הזכאויות - מי האנשים שמקבלים, מהם הקריטריונים לקבלה, ומהו הסכום או הקריטריונים שנקבע בהם הסכום שהוא מקבל, זה הדיון המהותי.

שאול מרידור: האם הדבר הזה יעלה כמו שאני אומר עכשיו או יעלה פחות אם מצב המשק יהיה מאוד טוב, והוא יעלה יותר אם מצב המשק פחות טוב, זו כבר שאלה שאינה נוגעת בכמה אני מתקצב, היא נוגעת בשאלת מצב המשק.

שאול מרידור: אני אסביר.

שאול מרידור: אנחנו צופים מספר מובטלים מסוים, אחוז אבטלה מסוים שבגינו אמרתי, לצורך העניין, שהארכת דמי אבטלה, שיפור תנאי אבטלה ומענק בני 67 פלוס, עלותו תהיה עד יוני 21' כ-12.5 מיליארד שקלים.

שאול מרידור: אבל אם לצורך העניין המדינה תחליט בכל מיני החלטות להטיל מגבלות נוספות שיוציאו יותר אנשים לאבטלה או שההתמודדות עם הנגיף תביא לכך שמצב הכלכלה יהיה כזה שיותר אנשים יהיו מובטלים אז בפועל מדינת ישראל תוציא יותר על אבטלה, והזכאות של האנשים לא מוגבלת כתוצאה מזה שאני ביקשתי מכם לקבוע, ואתם הצבעתם על כך שבסעיף הזה יהיו 12.5 מיליארד.

שאול מרידור: תפקידי כמשרד האוצר יהיה לבוא ולתקן את זה, ובכל מקרה הזכאות של אדם לא תיפגע.

שאול מרידור: לכן, בתוכנית הזו, בניגוד לתוכנית הקודמת, רוב הכסף, הרוב המכריע, אם תרצו, אם נסתכל על החוק שיבוא מחר, אז יש שם שכירים – הכול זכאויות, עצמאים – הכול זכאויות, עסקים – הכול זכאויות, חיילים משוחררים – הכול זכאויות, וקרנות השתלמות, שזה לא תקציב אבל הכול זכאויות – אלה הדברים שמגיעים בחוק.

שאול מרידור: כל הדברים האלה – הזכאות אליהם לא נקבעת כתוצאה מהשאלה כמה כסף שמתי, ולכן הפירוט שאתה מבקש, ואשמח לתת אותו, הוא לא רלוונטי.

ינון אזולאי: אני מאוד מקשיב לך, אבל אתה אומר כדי שיוכלו, ואם המשק יהיה יותר טוב או פחות אז שנוכל להעביר - דווקא בגלל אנחנו רוצים את הפיקוח.

ינון אזולאי: כשהממשלה תרצה להעביר מסעיף אחד לשני, אנחנו רוצים לדעת מה אנחנו מעבירים.

ינון אזולאי: אם זה פה בחוק, אתה לא יכול להעביר את זה - - -

משה גפני: למה התמימות הזו?

משה גפני: שאול מרידור אמר דבר מאוד פשוט.

ינון אזולאי: אני תמים.

משה גפני: אל תהיה תמים, תמים תהיה עם ה' אלוקיך.

משה גפני: הוא אמר לך כך: אני מביא לפה את חוק היסוד, ויש לו מסגרת.

משה גפני: תאשר את המסגרת, בלאו הכי הפירוט לא רלוונטי.

משה גפני: הוא לא רלוונטי כי אני יכול להחליט.

משה גפני: אם יצטרכו יותר כסף לעצמאים, הממשלה תעביר החלטה שעצמאים או שכירים או עסקים צריכים לקבל יותר, הם יעבירו להם יותר ויהיה פחות למישהו אחר מכיוון שהמסגרת היא אחת, הוא מבקש ממך לאשר את המסגרת.

משה גפני: כל הדברים האחרים אינם רלוונטיים כי הוא אומר: אנחנו ניתן 12.5 מיליארד שקל לנושא מסוים, הממשלה תחליט או שהזכאות תהיה גדולה יותר בסעיף אחר, יעבירו לסעיף אחר.

משה גפני: אתה לא רלוונטי בעניין הזה, אתה הכספומט, תאשר את הכסף ותן להם לעבוד.

משה גפני: למה אתה מפריע?

שאול מרידור: אדוני היושב-ראש, שמעתי שיח בין תמימים ואני רוצה ליישר כי כנראה הובנתי לא נכון.

משה גפני: תאמין לי, הובנת לגמרי.

משה גפני: אתה איש מוכשר.

שאול מרידור: לכן, אני רוצה לדייק, כי הובנתי כנראה לא נכון.

שאול מרידור: גם בחוק במתכונתו הנוכחית אנחנו לא מבקשים לשנות את זה.

שאול מרידור: כל שינוי מעל 15% בין סעיפים יחייב - - -

משה גפני: לא יהיה 15%.

משה גפני: אם נישאר עם זה, אוריד את זה ל-10% בחוק הזה – שלא תהיה טעות.

משה גפני: אני עם 15% כבר לא מסתדר.

שאול מרידור: הוועדה צריכה לאשר שינויים מסוג זה כמו שהובא בפניה אישור כזה לאחרונה, והדברים האלה מגיעים לפה.

משה גפני: בקודם היה 15%.

שאול מרידור: נכון.

משה גפני: לא יהיה 15% הפעם, יהיה פחות.

שאול מרידור: אתם בסוף תחליטו, אני מציע להקשיב למה שאנחנו אומרים.

שאול מרידור: בסופו של דבר, החוק כיום מדבר על המסגרות והוא תיקון שנועד לאפשר את העברת החוק שיידון פה כשהיושב-ראש יביא אותו, על כל הזכאויות ועל המהות של החוק שהוא המתן לאזרחים, בין אם הם שכירים, עצמאים או עסקים.

אסי מסינג: יש צורך להרחיב לשאלה לעניין תיקון חוק היסוד?

משה גפני: לא להרחיב, אבל לענות.

אסי מסינג: האמת היא שהתייחסתי לזה כבר בתיקון הראשון ואתייחס בקצרה גם עכשיו.

אסי מסינג: למעשה, סעיף 3ב לחוק יסוד דן במצב שבו לא נתקבל חוק התקציב לפני תחילתה של שנת כספים, מה שמכונה התקציב ההמשכי, והוא מבוסס על התקציב שהיה בשנה שעברה פלוס מידוד.

אסי מסינג: בגדול, מצב החירום שבו נמצאת מדינת ישראל נוכח ההתמודדות עם משבר נגיף הקורונה חייב הרחבה ניכרת כבר פעמיים של הוצאות הממשלה שמסגרת התקציב ההמשכי לא יכול להכיל.

אסי מסינג: למעשה, היה דיון מספר פעמים בבג"ץ אגב תיקונים בהוראות שעה לתקציב דו שנתי, כך גם בעניין בראון וגם בעניין מרכז האקדמי.

אסי מסינג: בשני העניינים הייתה התייחסות ואפשר להבין מהפסיקה שבוודאי במצב, כמו בנסיבות החריגות בו אנחנו נמצאים עכשיו, אפשר לעשות תיקון בהוראת שעה.

אסי מסינג: דומה שזה אחד מהמצבים המיוחדים ביותר שמחייבים התייחסות מיוחדת וחד פעמית ולא הגדלה בצורה שיטתית של התקציב ההמשכי, וזה מה שהוצע בפעמיים האחרונות.

אסי מסינג: לטעמנו, אין כמובן מניעה לחוקק את החוק.

אייל לב-ארי: ברשות היושב-ראש, אני רוצה להתייחס לשני עניינים שעלו עד כה.

אייל לב-ארי: ההתייחסות הראשונה היא למה שהזכיר עכשיו אסי פסקי הדין בנושא בראון והמרכז האקדמי לעסקים.

אייל לב-ארי: אכן, ככלל בית המשפט העליון קבע שתיקון חוק יסוד בהוראת שעה הוא תרתי דסתרי, אבל הוא לא פסל לחלוטין את האפשרות לתקן חוק יסוד בהוראת שעה במקרים באמת שמצדיקים את התיקון בהוראת שעה.

אייל לב-ארי: ואכן, חוק היסוד הזה תוקן עד כה פעמיים בהוראת שעה באמת במסגרת הנסיבות נגיף הקורונה.

אייל לב-ארי: כמדומני, הפעם הראשונה באפריל, לפני שהוקמה ממשלה, כשעוד היינו בגל הראשון.

אייל לב-ארי: הפעם השנייה ב-1 ביוני, כשבועיים אחרי שהממשלה כוננה, ועדיין בטווח הזמן של 55 ימים שהיה לממשלה לפי חוק היסוד להניח את הצעת חוק התקציב.

אייל לב-ארי: כעת אנחנו נמצאים קצת בנקודת זמן שונה, אנחנו נמצאים בנקודת זמן שקיימת ממשלה.

אייל לב-ארי: הממשלה הייתה כבר צריכה להניח את חוק התקציב לכל המאוחר לפי שבוע העבודה של הכנסת ביום שני, והדבר לא קרה.

אייל לב-ארי: זה דבר שכבר קצת משנה את נקודת האיזון שהייתה קיימת אולי בפעם הראשונה ובפעם השנייה.

אייל לב-ארי: אני רוצה לדעת מה עמדת משרד המשפטים בעניין הזה, כי אני חושב שכבר במקרה הזה של פעם שלישית של תיקון של הוראת שעה, אנחנו נכנסים יותר ויותר לתחום האפור של פסק הדין של המשפט לעסקים.

משה גפני: אייל, אתה נתלה בעניין הזה שבג"ץ קבע שיש פעמים חריגות שאפשר לעשות תיקון בהוראת שעה לחוק יסוד, מה שאין כן היום.

משה גפני: היום המצב הוא שונה מכיוון שהיה צריך להניח את חוק התקציב, ועכשיו מביאים לפה בהוראת שעה לתקן חוק יסוד מבלי שאנחנו יודעים איפה אנחנו עומדים עם התקציב.

אסי מסינג: גם לפי הוראות חוק-יסוד: הכנסת כפי שהן קיימות כרגע, המועד האחרון להשלמת אישור תקציב המדינה לשנת 2020 נופל ב-25 באוגוסט, גם ללא תיקון – זה המאה ימים.

אייל לב-ארי: זה היום הקובע, זה היום האחרון שהכנסת צריכה לאשר.

משה גפני: כן, בסדר.

אסי מסינג: כפי שתראו בתוכנית שמובאת שמטרתה לייצר ודאות, היא עוסקת בשישה פרקים שהם תיקונים של ביטוח אבטלה, כל מה שקשור למענק לעצמאים, החזר הוצאות קבועות לעסקים, משיכה מקרנות השתלמות, המשך מתן משיכה מפיקדון לקרן חיילים משוחררים וכו'.

אסי מסינג: בכל הפרקים הללו מדובר על הוצאות שיצטרכו לצאת כשההתחלה שבהם זה בגין החודשים מאי ויוני, וההוצאות יוצאו בוודאי הרבה לפני שחוק התקציב גם במתכונת הקיימת אמור לעבור בכנסת.

אסי מסינג: יש כוונה בכל מקרה - - - .

אסי מסינג: לכן, בהיעדר תיקון לתקציב ההמשכי כרגע וההוצאה הרחבה, לא ניתן יהיה לממש את ההוצאות שנדרש לשלם אותן כבר עכשיו.

משה גפני: בסדר, הבנו.

משה גפני: אתה אומר גם את ההודעה לעיתונות של משרד האוצר אם לא נאשר פה – שאנחנו מעכבים את הכסף.

אסי מסינג: לא, זה ממש לא מה שאמרתי.

משה גפני: אני אמרתי שאתה אמרת?

משה גפני: הוא שאל ואני רוצה להבין.

אסי מסינג: הוא שאל מדוע לא ממתינים לתקציב הקיים, ואמרתי שלא ניתן גם בלוחות הזמנים הקיימים.

משה גפני: הבנו, אחרי שמסבירים לנו לאט אנחנו מבינים מהר.

אייל לב-ארי: אדוני היושב-ראש, הפתרון ודרך המלך זה הנחת חוק תקציב.

אייל לב-ארי: מה שאנחנו רואים כרגע בצורה מאוד כבר מזדחלת, יחד עם תוכנית הסיוע הכלכלית, זה בעצם כבר תקציב מתמשך של שנת 20' כל פעם לשיעורין דרך תיקון חוק היסוד וחוק הסדרים משלים בצורת תוכנית - - -

משה גפני: אני רוצה להסביר את מה שאתם כבר הבנתם.

משה גפני: מה שקורה הוא שהתקציב באמת יכול להיות מאוחר יותר ועדיין לא קרה שום דבר.

משה גפני: הדבר היחיד שקרה, מבחינתנו, הוא שלנו יהיה פחות זמן לדון בתקציב.

משה גפני: המחוקק קבע שיש זמן מסוים שהממשלה דנה וזמן מסוים שהכנסת דנה.

משה גפני: אם לכנסת לא יהיה זמן לדון בתקציב, וזה מה שקורה עכשיו, המשמעות של העניין היא שזה לוקה בחסר גם מבחינה משפטית.

משה גפני: אנחנו לא יכולים לדון בזה.

אסי מסינג: זו הערה נכונה, רק שהיא לא קשורה לתיקון הזה.

אייל לב-ארי: זה כן קשור כיוון שאנחנו נמצאים אחרי 55 ימים והממשלה מביאה שוב תיקון לחוק היסוד כשהיא הייתה צריכה להביא מבחינת המועד הצעת חוק תקציב, אז כן יש קשר, במיוחד כשיש גם את הצעת חוק תוכנית הסיוע הכלכלי.

שאול מרידור: התוצאה של מה שאתה אומר היא פשוטה, וצר לי שאני אומר את זה, ואני מקווה שהיושב-ראש יסלח לי.

שאול מרידור: התוצאה של דבריך: בואו נמתין עד ש - - -, גם אם היה מוגש חוק התקציב ב-10 ביולי כמו שכתוב בחוק, אז האישור שלו הוא ב-25 באוגוסט על פי החוק הקיים.

אייל לב-ארי: לכל המאוחר.

שאול מרידור: אנחנו אומרים בצורה חדה וברורה שאנחנו חושבים שלא יהיה נכון להמתין זמן כל כך ארוך עד האישור כי אנחנו מאוד נשמח לסיים את הדיונים בצורה ממצה פה אבל במהירות האפשרית על מנת לאפשר את העברת הכספים לאנשים שזקוקים לו – זה הכול.

אייל לב-ארי: הכנסת יכולה לפצל מתוך הצעת החוק ולהביא ישר לשנייה ושלישית, זה לא חייב להיות עד ה-25 לאוגוסט.

שאול מרידור: אי אפשר לחבר את זה לתהליך תקציב שהוא תהליך ארוך יותר, גם אם הוא היה עומד בתאריכים הקבועים בחוק.

שאול מרידור: אין מה להשוות בין ההליך המאוד מהיר הזה שיאפשר לנו להעביר כסף לאזרחים ולעסקים לבין תהליך התקציב שבמקרה הטוב ייגמר ב-25 לאוגוסט.

משה גפני: אנחנו צריכים לתקן את החוק.

אסי מסינג: הפרקים השונים, כמו שאמרתי, הם כמובן הרבה יותר מתיקון ברמת חוק התקציב.

אסי מסינג: רוב הסדרות, פרקים א' עד ז' שנמצאים בחוק התוכנית הכלכלית, יחוקקו עכשיו והם יובאו בפני הכנסת.

אסי מסינג: למעשה, הם ההקצאה האמיתית של הכספים מעבר לשאלת המסגרות.

משה גפני: יש לי בקשה ללשכה המשפטית כאן.

משה גפני: אסי הוא היועץ המשפטי של משרד האוצר והוא כל הזמן מגן על עמדת משרד האוצר.

משה גפני: יש פה חלק שני לנושא הזה, וחוץ ממשרד האוצר ישנה גם הוועדה.

משה גפני: אני מבקש מכם שתגנו עלינו ותגידו מה לעשות כי אנחנו עכשיו יותר ויותר נוגסים בפיקוח שלנו.

אייל לב-ארי: זה יותר מלהגן על הוועדה, זה להגן על מעמד הכנסת.

משה גפני: כן - זו כוונתי.

משה גפני: משרד המשפטים, בבקשה.

יערה למברגר: אני אתייחס בהשלמה לדברי היועץ המשפטי של משרד האוצר.

יערה למברגר: שני עניינים: עלתה פה שאלה חשובה לגבי מועד הנחת התקציב על שולחן הכנסת לפי חוק-יסוד: משק המדינה ומועד מעבר התקציב לפי חוק-יסוד: הכנסת.

יערה למברגר: אני חושבת שזו באמת שאלה חשובה אבל היא לא לגמרי קשורה לשאלה שעכשיו על השולחן כשאנחנו מדברים פה האם אפשר לקבוע הוראה זמנית בחוק יסוד כשבעניין הזה פתח היושב-ראש.

יערה למברגר: אנחנו בהחלט חושבים שזהו מהלך חריג, ובוודאי אחרי פסק דין בראון והמרכז האקדמי.

משה גפני: זה פעם שלישית.

יערה למברגר: גם פעם שלישית.

יערה למברגר: אני חושבת שכל מי שיושב בחדר יודע שבימים אלו אנחנו נמצאים בנסיבות חריגות וקיצוניות גם בישראל וגם בעולם, מדובר בסיטואציה מאוד ייחודית.

יערה למברגר: פסק הדין מדבר על מקרים חריגים וקיצוניים וייחודיים, על נסיבות חריגות המצדיקות עריכת הסדר זמני על פני הסדר קבוע.

יערה למברגר: אני חושבת שנסיבות החיים שלנו כיום הן בהחלט מקרה שהשופטים ודאי לא צפו אותו אבל הן נכנסות בגדר הנסיבות שלנו.

יערה למברגר: לכן, זו לא עמדה שאומרת שאפשר לעשות בקלות תיקון זמני בחוק יסוד בכל עניין, אבל בנסיבות האלה אנחנו חושבים שזה דבר - - -

משה גפני: לגבי הנקודה הזו שדיברנו שיש פחות זמן לכנסת בניגוד לחוק המקורי - האם זה בסדר?

יערה למברגר: הנושא נמצא בדיונים פוליטיים והוא נמצא גם בדיונים בממשלה, ואני מניחה ש - - -

משה גפני: אני לא מבקש את העצות של משרד המשפטים על דיונים פוליטיים, אני רק שואל האם את, במשרד המשפטים, לא חוששת שאנחנו נמצאים בתהליך של הדרדרות כזו שעוד מעט יגידו: בואו נסגור את הכנסת?

משה גפני: בשביל מה שצריך לדון על תקציב?

משה גפני: הרי כל יום שעובר עכשיו יש לנו פחות זמן לדון.

משה גפני: יבואו ויגידו: בשביל מה צריך את הכנסת?

משה גפני: כבר היו כמה חוקים שדיברו על זה שלא צריך את הכנסת.

מיקי לוי: כבר הפסדנו שלושה ימים.

מיקי לוי: הכי טוב ששאול יביא לנו כל חודשיים-שלושה תוספת של 60 – 70 מיליארד שקל, לא צריך תקציב מדינה, כך נחיה על הכיפק.

שאול מרידור: חבר הכנסת מיקי, לא היית פה.

שאול מרידור: הסברתי פה שכל תחום - - -, חינוך, רווחה, ביטחון.

משה גפני: לא הבנתי, אבל הוא הסביר מאוד יפה.

מיקי לוי: אבל זו כבר פעם שלישית.

שאול מרידור: מדובר פה בקורונה, לא מסדרים פה את התקציב - - -

מיקי לוי: אדוני ראש אגף התקציבים, אני לא בא אליך בטענות.

מיקי לוי: אני בא בטענות אל הממשלה.

שאול מרידור: אני רק אומר לך שאם לא יעבור תקציב אז כולנו ניפגע כאזרחים, כל שירותי המדינה ייפגעו.

מיקי לוי: חייכתי כשאמרתי את זה.

מיקי לוי: תביא הכי פשוט 80 מיליארד, מהר מהר.

מיקי לוי: אתה יודע שאני תמיד בעד סדר בתקציב.

שאול מרידור: אתה יודע, אני לא מחייך בעבודה שלי.

משה גפני: שאול, הלשכה המשפטית כאן תציע שבמקום 45 יום, יהיה 60 יום לתקציב, אם מאחרים.

משה גפני: אין בעיה, אתם יכולים לוותר על הימים שלכם, נעביר את זה לכנסת – גם את זה אפשר לעשות.

אסי מסינג: אבל ה-60 ימים אחורה זה פרק זמן שהופך להיות רטרואקטיבי.

אייל לב-ארי: אתם יוצרים פה רטרואקטיביות.

שאול מרידור: אבל זה כבר קרה.

שאול מרידור: הרי החוק קובע שהממשלה צריכה להגיש את התקציב ב-10 ביולי.

שאול מרידור: אתה מציע שנקבע שזה יהיה ב-25 ביוני?

שאול מרידור: מהיום הוא 25 באוגוסט, 45 לפני הוא ה-10 ביולי, אפשר להחליט שזה - - -.

שאול מרידור: לא המצאנו עדיין מכונה שחוזרת אחורה.

אייל לב-ארי: לא, לא.

אייל לב-ארי: במצב שבו הממשלה מניחה את הצעת חוק התקציב, אחרי 55 יום יועמדו לכנסת 60 ימים לאישור התקציב, וזה יהיה היום הקובע לעניין הזה.

שאול מרידור: אבל זה חוק-יסוד: הכנסת.

שאול מרידור: אתה מציע להגיד שאחרי 100 יום לא מתפזרת הכנסת?

שאול מרידור: זכות הכנסת לעשות את זה, מה אתם רוצים מאיתנו?

יערה למברגר: אייל, אתה סותר פה הוראת חוק - - -

אייל לב-ארי: אין בעיה, נתקן את חוק-יסוד: הכנסת - - -

אסי מסינג: המשמעות היא הארכת של פרק הזמן כרגע.

אייל לב-ארי: נכון, אבל לא יכול להיות שהממשלה לא תניח במועד את הצעת חוק התקציב וזה עכשיו ינגוס בימים של הכנסת.

אסי מסינג: אני אגיד לך מה אני מציע.

משה גפני: אסי, דקה.

משה גפני: אני עם משרד המשפטים, אתם נוגעים בדבר.

משה גפני: משרד המשפטים הוא גוף ממלכתי.

אסי מסינג: מה זה "נוגעים בדבר"?

אסי מסינג: זו עמדת ממשלה.

משה גפני: את משרד המשפטים, תגידי מה לעשות.

משה גפני: אנחנו נמצאים בדילמה קשה.

משה גפני: הממשלה כשלה בהבאת תקציב בזמן, נקודה – לא משנה עכשיו הסיבות, אלו יכולות סיבות פוליטיות ואחרות.

משה גפני: אני לא מעביר ביקורת, אני אומר עובדה.

משה גפני: מה שיקרה עכשיו כתוצאה מזה אם לא מתקנים את החוק, לנו לא יהיה זמן לדון בתקציב הזה ברגע שהוא יגיע, ואני עדיין לא יודע מתי.

משה גפני: מה את מציע לנו לעשות?

משה גפני: זה הרי חלק נכבד מהנושא הדמוקרטי של אישור תקציב.

יערה למברגר: בעיניי, זה נושא נפרד מהנושא שבו אנו דנים היום.

יערה למברגר: זה נושא שאין עמדה - - -

משה גפני: אז עכשיו אני מחליט שבסדר-היום אנחנו דנים על זה.

יערה למברגר: אני פקידה, אין לי עמדה ממשלתית לגבי הנושא הזה.

יערה למברגר: זו עמדה ממשלתית אחת, וגם היועץ המשפטי של משרד האוצר ואנחנו מבטאים עמדה ממשלתית אחת.

יערה למברגר: אני לא יודעת שיש פה עמדות שונות למשרד האוצר ולמשרד המשפטים, זו אותה עמדה.

אסי מסינג: אני מציע שהדבר הזה יידון.

אסי מסינג: ככל שתהיה הצעת חוק ממשלתית להאריך את המועדים מ-100 ימים ליותר, יהיה גם הדיון על השאלה מהו פרק הזמן בין הממשלה לבין הכנסת – זו האכסניה המתאימה.

אסי מסינג: ככל שנותרנו ב-100 ימים, אכן הדבר מעלה קושי מבחינת פרק הזמן שנותר בכנסת, והממשלה תצטרך להביא את זה בחשבון בעת ההגשה.

מיקי לוי: אולי תחזירו לנו את הימים שהממשלה לקחה לנו?

מיקי לוי: שיחזירו את הימים שהממשלה לקחה לנו, כך זה נותן לראש הממשלה ולממשלה עודף, עוד אפשרות לריב עוד כמה ימים וכו'.

מיקי לוי: תנו לנו את הימים שמגיעים לנו – זה לא פוליטי.

משה גפני: אתה יכול לפרט על מה הולך הכסף?

ינון אזולאי: לפני זה, אני רוצה לשמוע מכם איך אתם מכניסים את הכסף שאתמול סוכם עם השר דרעי ושר האוצר כץ במענק הסיוע להבטחת ביטחון תזונתי למשפחות מוחלשות.

שאול מרידור: התקציב מחולק לסעיפים שונים.

שאול מרידור: לשאלתך, תקציב שיוחלט להביא לביטחון תזונתי ייצא מן הסתם מתקציב שנקרא מענה משרדי ממשלה , סעיף א' מענה משרדי ממשלה בתוך החוק.

ינון אזולאי: אני רוצה שזה יהיה כתוב.

שאול מרידור: שוב, כתובים שם כל מיני נושאים, בין היתר, רווחה ובריאות וכל משרדי הממשלה.

שאול מרידור: אין בעיה גם להוסיף ביטחון תזונתי – זה לא משנה.

שאול מרידור: במהות אתה שואל אותי מאיפה יגיע הכסף, אני עונה.

שאול מרידור: הכסף יגיע מהסעיף הזה.

שאול מרידור: מוקצה לכל הסעיף הזה עוד 2.5 מיליארד שקלים שהממשלה החליטה לגביהם, וזה מה שמוצע פה.

שאול מרידור: מתוך הכסף הזה יגיע הכסף לביטחון תזונתי, לשאלתך.

ינון אזולאי: אני רוצה שזה יהיה במטרות אחרות, ושיהיה כתוב:

ינון אזולאי: לרבות ביטחון תזונתי וסיוע - - -

שאול מרידור: זה לא במטרות אחרות, זה בסעיף (א).

שאול מרידור: אני רק אגיד, אני אזכיר.

ינון אזולאי: הבנתי, ואני כבר יודע את התשובה.

שאול מרידור: מה התשובה?

ינון אזולאי: אתה רוצה להגיד לי שזה הולך לחיילים.

ינון אזולאי: אני רוצה שבמטרות אחרות יהיה כתוב:

ינון אזולאי: לרבות לצורך מענק וסיוע – להוסיף את זה.

שאול מרידור: אתה מציע להפחית את הסכום לחיילים ולהעביר לביטחון תזונתי?

ינון אזולאי: לא, תוסיף שם את הכסף.

שאול מרידור: אבל הוא בסעיף (א).

ינון אזולאי: כשאתה שם את זה בסעיף (א) בבריאות ורווחה, אני אף פעם לא יודע איזה פיקוח יש על זה.

ינון אזולאי: לכן, גם זה אחד הדברים שאנחנו דורשים שיהיה כתוב בפירוט.

שאול מרידור: שאלת שאלה ואנסה לענות עליה: מאיפה יגיע הכסף לביטחון תזונתי?

שאול מרידור: הוא מסעיף שנקרא מענה משרדי ממשלה.

שאול מרידור: זה גם מה שסוכם בממשלה, ולהבנתי, זה גם מה שסוכם בין שר האוצר - - -

ינון אזולאי: לא, לא.

ינון אזולאי: אתה מביא את הצד שלך, אני את הצד שלי.

שאול מרידור: שאלת אותי, אני עונה את התשובה שלי.

משה גפני: אין פתרון.

משה גפני: צריך להחליט מה עושים עם זה אבל אין פתרון.

ינון אזולאי: הפתרון שזה צריך להיות בסעיף - - -

משה גפני: בסדר, אז צריך להוסיף סעיף.

משה גפני: אבל אין בסעיף שלהם.

משה גפני: רבותיי, אני מבקש לעשות סדר.

משה גפני: חברים ביקשו ממני, ואני מבקש ממך שתגיד לנו פירוט לפני שאנחנו ממשיכים הלאה.

משה גפני: הבעיה שלך לא נפתרה.

ינון אזולאי: כן, בסדר.

משה גפני: אני רוצה לדעת קודם פירוט לאן הולך הכסף, בכמה כסף מדובר ולאן הוא הולך לפי הפירוט שלכם.

שאול מרידור: פירטתי קודם ואשמח לעשות את זה שוב.

משה גפני: תעשה את זה שוב, לא שמעתי.

משה גפני: בכמה כסף מדובר שאתם מבקשים פה?

שאול מרידור: הארכת דמי אבטלה, שיפור תנאי אבטלה ומענק 67 פלוס, מדובר על הארכה עד יוני 21' עוד 10%, אבטלה, מענק 67 פלוס – עד סוף 20', אי קיזוז כפל קצבאות - כל הדברים האלה עולים כ-12.5 מיליארד שקלים, כשמתוכו לשנת 2020 כ-4.5 מיליארד שקלים – זה נושא אחד.

שאול מרידור: אני מפרט את התוכנית שהממשלה אישרה.

שאול מרידור: ביקשו פירוט יתר, אני משתדל לפרט אותו.

שאול מרידור: זה לא יתר במובן של יותר מדיי, במובן של אל מול החוק.

שאול מרידור: מענק סוציאלי לעצמאים שזה מענק עצמאים, ואני מזכיר, עצמאים - - -

משה גפני: לאט, לאט.

משה גפני: אתם לא כתבתם את זה, אני רוצה לכתוב.

ניר ברקת: זה כתוב איפשהו?

ניר ברקת: אפשר לראות את זה כתוב?

משה גפני: זה לא כתוב בשום מקום.

ניר ברקת: למה אי אפשר לקבל נייר מסודר?

משה גפני: אי אפשר כי אין להם עט.

ניר ברקת: אבל איך אפשר?

ניר ברקת: אני רוצה ללמוד ולהבין את זה.

משה גפני: אי אפשר, אפשר להצביע נגד.

משה גפני: אתה לא רואה את ההתייחסות שלהם אלינו?

משה גפני: האמת היא שהייתי צריך לעצור את הדיון עכשיו.

ניר ברקת: אני לא מבין איך אפשר להצביע על משהו שנאמר בעל פה.

משה גפני: אי אפשר.

שאול מרידור: אתה לא מצביע על משהו שנאמר בעל פה.

שאול מרידור: אתם מצביעים על מה שכתוב בחוק ואני אקריא את מה שכתוב בחוק.

משה גפני: לא, אל תקריא את מה שכתוב.

שאול מרידור: אי אפשר להגיד לי.

שאול מרידור: אתם מבקשים פירוט נוסף ואחר כך אתם אומרים לי: למה הפירוט הנוסף לא מופיע, לא מצביעים על זה.

שאול מרידור: אתם רוצים לדעת על מה מצביעים או על הפירוט שמעבר למה שמצביעים?

שאול מרידור: אני מוכן לענות על כל דבר, אבל לא כדאי לעשות מזה עכשיו - - -

ניר ברקת: הצבענו בקריאה ראשונה מתוך הבנה שאנחנו נלמד את החומר לקראת הקריאה השנייה והשלישית.

ניר ברקת: אני רוצה לראות את החומר כתוב.

שאול מרידור: לכן, אני מנסה לענות על שאלות.

שאול מרידור: אבל השאלה ששאלת עכשיו למה לא ידעת שאני אשאל את זה ולמה לא כתבת לי את זה - - -

הילה שי וזאן: למה אין פירוט לפנינו?

שאול מרידור: אני מנסה לפרט, אם אתם רוצים לא אפרט.

שאול מרידור: תחליטו מה אתם רוצים.

משה גפני: אני מבקש שתעשה סדר.

משה גפני: אתה מדבר רק איתי, אני יושב-ראש הזמני, כי יכול להיות שאחרי הדיון הזה יחליפו אותי במישהו אחר.

משה גפני: עד היום לא איימו עליי.

אלכס קושניר: לא יעבירו אליך דיונים, אלו הסנקציות שעושים בליכוד.

משה גפני: אין בעיה, הכול בסדר.

משה גפני: אני מבקש שתדבר איתי, אני יושב-ראש הוועדה הזמני.

משה גפני: תפרט את מה שלא כתוב בחוק – לאן הולך הכסף.

משה גפני: התחלת להגיד דמי אבטלה.

ניר ברקת: הרב גפני, מזמן לא ראיתי כזה דבר.

משה גפני: אני ראיתי את זה בפעם הקודמת כשהביאו הוראת שעה, בזמן שעודד פורר היה פה יושב-ראש הוועדה היה אותו הדבר.

משה גפני: הם לא מביאים את הפירוט, הם לא רוצים שתדע – נורא פשוט.

משה גפני: מה לא ראית?

משה גפני: היה.

ניר ברקת: אני לא מצביע אם אני לא יודע על מה אני מצביע.

משה גפני: מאה אחוז, אני לא אומר לך מה להצביע.

משה גפני: אני רק אומר לך, זו הוראת השעה השלישית שהם לא מפרטים, לא מפרטים.

ניר ברקת: אופיר, אי אפשר ככה, אני מצטער.

ניר ברקת: צריך לראות אקסל, לעשות השוואה ולשמוע מה אומרים בציבור.

משה גפני: ניר, אני לא חולק עליך.

משה גפני: שאול, אני מבקש ששוב תפרט את מה שהתחלת.

שאול מרידור: הארכת דמי אבטלה, שיפור תנאי אבטלה ומענק 67 פלוס – 12.5 מיליארד שקלים, מתוכם בחוק הנוכחי 4.5 מיליארד.

שאול מרידור: לגבי מענק סוציאלי לעצמאים – הוא מוערך ב-14 מיליארד שקל ובתוך החוק הזה 5.5 מיליארד שקל.

שאול מרידור: אני מזכיר שזה מענק לבעלי הכנסה שנתית חייבת של 640,000 שקל, מחזור פגיעה מעל 40% וכו'.

שאול מרידור: אנחנו נדון - - -

משה גפני: כמה אמרת?

משה גפני: 14.5?

שאול מרידור: 14 מיליארד, מתוכם 5.5 ל-2020 בחוק הזה.

שאול מרידור: כל מה שהוא לא בחוק הזה, אתם תראו אותו בתיקון מחר, התיקון לחוק המסגרות שנמצא בחוק הגדול שיגיע מחר.

משה גפני: מה יש מחר?

משה גפני: ביום שני.

שאול מרידור: לא מחר, במועד שהיושב-ראש יקבע לדון בחוק השני.

משה גפני: נכון, דווקא אמרת נכון עכשיו.

שאול מרידור: מענק סיוע לעסקים - זה אותו מענק בגין הוצאות קבועות, - - - ארנונה ומענק לעסקים חדשים הוערך ב-22.5 מיליארד שקל, מתוכם 11.5 מיליארד בחוק בשנת 20' בחוק הזה.

שאול מרידור: פיקדון חיילים משוחררים מוערך ב-2 מיליארד שקל, ובחוק הזה 1.1 מיליארד שקל ב-2020.

שאול מרידור: בריאות ומענה אזרחי, וזה הכסף שנותנים למשרד הבריאות ולמשרדים האחרים, למשל, לטיפול בקשישים ואוכלוסיות בסיכון, אפרופו, ביטחון תזונתי שדיברנו עכשיו – 7.5 מיליארד, מתוכו מיליארד לשנת 2020.

ינון אזולאי: איך אתה עושה מיליארד לשנת 2020?

ינון אזולאי: וכמה זה כולל את ה - - -?

שאול מרידור: אין עדיין סיכום על פרטי התוכנית של ביטחון תזונתי, זה דבר שאמור להיסגר בתוך הממשלה.

שאול מרידור: ברגע שהוא ייסגר, הוא כמובן יובא להחלטת ממשלה, ואם צריך חקיקה, גם חקיקה.

שאול מרידור: זה כרגע התזרים שאנחנו חושבים שיהיה רלוונטי.

שאול מרידור: שוב, ככל שנרצה לתקן, נבוא לפה לתקן.

שאול מרידור: הכשרות מקצועיות ותוכניות האצה – 5.9 מיליארד שקלים, מתוכם מיליארד לשנת 2020.

שאול מרידור: בסך הכול, כ-25 מיליארד שקלים בשנת 2020 ועוד כ-40 בשנת 2021.

משה גפני: לאט לאט, אתם לא כתבתם את זה, אני צריך לכתוב.

משה גפני: מה זה תוכנית האצה?

אלכס קושניר: שאול, בפסקה (ד) אתם מורידים - - -

שאול מרידור: רק תנו לי להשלים כדי שהכול יהיה ברור כי אז יגידו שאני - - -

אלכס קושניר: מה שאתה עונה זה בדיוק השאלה.

משה גפני: רגע, אתה תשאל.

משה גפני: אני עדיין לא יודע כלום.

שאול מרידור: בפירוט ברמת החוק, מה שרואים זה תזרים בשנת 20'.

שאול מרידור: הוא מורכב מהכסף שכבר ישנו בסעיף - - -

משה גפני: אתה סיימת את הפירוט?

שאול מרידור: כן.

משה גפני: כמה זה בסך הכול?

שאול מרידור: 25 מיליארד מ-2020.

משה גפני: וכמה בהמשך?

שאול מרידור: ועוד כ-40 ב-2021, זה יבוא בחוק המסגרות.

שאול מרידור: אני רוצה להסביר לכם - - -

משה גפני: אני לא מסכים.

משה גפני: עד שאני לא אבין, אני לא ממשיך הלאה.

משה גפני: אומנם אחרים הבינו מהר ממני, אבל גם אני צריך להבין, אני חבר בוועדה.

משה גפני: על כמה כסף אתה מדבר בחוק הזה שאתה רוצה להעביר ולשחרר?

שאול מרידור: בשנת 2020 אנחנו מבקשים להגדיל את המסגרת בכ-25 מיליארד שקלים.

משה גפני: 25 מיליארד השנה.

שאול מרידור: נכון.

אייל לב-ארי: זה הגדלה, זה נוסף על מה שאושר עד כה.

משה גפני: כן, בסדר.

משה גפני: כמה להמשך?

שאול מרידור: עוד כ-40 מיליארד שקלים.

שאול מרידור: זה יובא במסגרת החוק שאתה תקבע את המועד.

משה גפני: אתה מדבר על 65 מיליארד בתוכנית הזו.

שאול מרידור: במזומן, נכון.

משה גפני: 40 בעתיד, זאת אומרת, ב-2021 - -

שאול מרידור: כ-.

משה גפני: - - וב-2020 - 25 מיליארד שקל.

אופיר כץ: ועכשיו אנחנו מצביעים רק על ה-25.

משה גפני: על כמה אתה רוצה שנצביע?

שאול מרידור: עכשיו מצביעים על ה-25.

שאול מרידור: ברשותכם, אני רוצה לתרגם את זה לסעיפי החוק כי זה מה שחשוב, וזה מה שמופיע לכם בחוק.

שאול מרידור: אם מסתכלים על החוק, אני רק אזכיר שסעיפי החוק היו מענה משרדי ממשלה - בחוק כתוב 14 מיליארד, וכרגע יהיה כתוב 14.6 מיליארד, בביטוח לאומי - - -

משה גפני: אתה קורא עכשיו מתוך החוק, נכון?

אסי מסינג: כדאי להפנות כל פעם לסעיפים.

אסי מסינג: אנחנו מתקנים את סעיף 3ב - - -

משה גפני: עם כל הכבוד, יש לי בקשה.

משה גפני: אני לא הממונה על התקציבים במשרד האוצר ואתה לא יושב-ראש הוועדה.

משה גפני: אני מבקש שתקרא בחוק ותסביר.

משה גפני: מה אתה הולך להגיד עכשיו?

משה גפני: כבר הספקנו להתבלבל לגמרי, אתה רוצה להוסיף עוד?

משה גפני: יש חוק, ואתם מבקשים שעליו נצביע.

משה גפני: תקריאו אותו, בבקשה.

ינון אזולאי: אני רק אומר לכם, זה מה שצריך להיות במטרות ב-(ח).

שאול מרידור: זה לא ב-(ח), זה ב-(א).

ינון אזולאי: זה יהיה במטרות ב-(ח).

ינון אזולאי: אנחנו קובעים פה, יש לנו זכות הצבעה, נכון?

ינון אזולאי: זה יהיה פה, תודה רבה.

ינון אזולאי: היועץ המשפטי, אני מבקש ממך להכניס את זה במטרות ב-(ח) במילים שאני אתן לך, תודה.

ינון אזולאי: אני מבקש להביא את זה להצבעה.

אסי מסינג: השינוי לא משנה את המהות, תיכף נתייחס לזה.

משה גפני: אתם רוצים לקרוא ולהסביר לנו את התוספות בכל אחד?

אסי מסינג: כן, נתחיל.

מיקי לוי: סליחה, אסי.

מיקי לוי: אדוני היושב-ראש, בפעם הקודמת חברי הכנסת טיבי ופורר ואני דרשנו להכניס את הסכומים לתוך לשון החוק.

קריאה: זה כתוב.

מיקי לוי: הסכומים נכנסו בתוך לשון החוק?

קריאה: כן.

מיקי לוי: נחה דעתי.

מיקי לוי: הוא אומר שזה בתוך לשון החוק, יכול להיות שפספסתי.

משה גפני: מה ביקשת שיהיה בלשון החוק?

מיקי לוי: שהסכומים יהיו בפנים ואז לא יהיה משחק, תהיה שליטה – טעות שלי.

משה גפני: ביקשתי שהוא יקריא ואז נראה מה יש בחוק.

ניר ברקת: אני לא מבין איך אפשר לעבוד בלי נייר מסודר.

ניר ברקת: אני לא מבין מה אני שומע.

ניר ברקת: אם זה לא כתוב בצורה מסודרת, אני לא מבין.

ניר ברקת: אני רוצה לראות באקסלים מה היה, מה התוספת.

משה גפני: תגיד לי שאתה מבקש, לא נצביע.

משה גפני: אנחנו לא בהצבעה עכשיו.

אסי מסינג: אני אקריא את הנוסח ואסביר גם מה הוא אומר.

אסי מסינג: " חוק-יסוד: משק המדינה (תיקון מס' 10 והוראת שעה לשנת 2020) (תיקון מס' 2) תיקון סעיף 1 1.

אסי מסינג: בחוק-יסוד: משק המדינה (תיקון מס' 10 והוראת שעה לשנת 2020)‏, בסעיף 1(1) (1) בסעיף קטן (א1) המובא בו, בפסקה (2) – (א) בפסקת משנה (ב) – (1) בפסקת משנה (5), במקום "1.45%" יבוא "1.81%"; (2) במקום פסקת משנה (6) יבוא: "(6) בחודש ספטמבר – 2.59%; (7) בחודש אוקטובר – 1.16%; (8) בחודש נובמבר – 2.75%; (9) בחודש דצמבר – 1.65%."; (ב), בסעיף - - -"

משה גפני: לא, אל תתקדם.

משה גפני: תסביר את מה שקראת.

אסי מסינג: אני לא בורח לשום מקום, אני אסביר עד שתבינו הכול.

אסי מסינג: סעיף 3ב למעשה בהוראת השעה, מתגברת על פסקת משנה (א) שמדברת על כך, כמו שהסברתי קודם, שהממשלה רשאית להוציא כל חודש סכום השווה לחלק השנים עשר מהתקציב השנתי הקודם בתוספת הצמדה למדד המחירים לצרכן שמפרסמת הלשכה המרכזית לסטטיסטיקה.

אסי מסינג: במילים אחרות, בהתאם לחוק הקבוע, ללא הוראת השעה, לממשלה יש שלוש מגבלות שקבועות בפסקת משנה (א): המגבלה הראשונה היא סך התקציב שאפשר להוציא אותו כל זמן שהתקציב לא מאושר והוא למעשה מסגרת התקציב שהייתה בתקציב הקודם פלוס מדד.

אסי מסינג: המגבלה השנייה שקיימת היא כמה אפשר להוציא כל חודש – לקחת את אותה מסגרת, לחלק אותה ב-12, וזו המנה החודשית.

אסי מסינג: המגבלה השלישית – לאיזה מטרות להוציא.

אסי מסינג: המגבלה נמצאת בסעיף קטן (ב) והיא מדברת על כך שאפשר להוציא את זה להוצאות שנקבעו בחוק או חוזים או אמנות, וביתרה תשתמש הממשלה רק להפעלת שירותים חיוניים ופעולות שנכללו בחוק התקציב הקודם.

משה גפני: מה עם הפירוט ששאול אמר?

אסי מסינג: תיכף נגיע אליו.

אסי מסינג: הפירוט שאני הקראתי אותו כרגע – השינוי בו, האחוזים, זו השאלה מה אפשר להוציא בכל חודש, והוא מתייחס לפי צפי התזרים שבו אפשר.

אסי מסינג: המגבלה מחולקת לפי חודשים, ומה שלא נוצל בחודש מסוים עובר לחודש הנוסף – זה הסעיף שהקראתי כרגע.

משה גפני: בסדר, הלאה.

אסי מסינג: "(ב) בפסקת משנה (ד), במקום "14.6 מיליארד שקלים חדשים" יבוא "7 מיליארד שקלים חדשים";"

משה גפני: מה זה?

אייל לב-ארי: זה המוסד לביטוח לאומי.

אסי מסינג: פסקת משנה (ד) מדברת על החזר חובות למוסד לביטוח לאומי בשל ההוצאות הדרושות להתמודדות עם נגיף הקורונה.

אסי מסינג: למעשה, זה השיפוי שהממשלה משלמת על הטייס האוטומטי בביטוח הלאומי שהוא כולל - - -

משה גפני: מה היה עד עכשיו 14 מיליארד?

בן אבא: אני אסביר.

בן אבא: כזכור לכם כשהסברנו את החוק בפעם הראשונה, שיפוי לביטוח לאומי – הדבר הזה הוא למקרה שסכום הכסף שמכניס הביטוח הלאומי השנה לא יספיק לו להוצאות שלו.

בן אבא: מה שקרה - כשאישרנו את החוק במקור חששנו שבגלל השילוב בין ההוצאות שגדלות בגלל דמי האבטלה והתשלומים האחרים שגדלים לצד ההכנסות שקטנות בגלל שהגבייה מהמעסיקים יורדת כי ישנן פחות מועסקים, יביאו את הביטוח לאומי למצב שהוא לא יוכל, הוא יהיה בגירעון בשנה הזו.

בן אבא: כל שנה בדרך כלל הביטוח הלאומי ביתרה והוא מעביר למדינה מעל 20 מיליארד שקלים בשנה להכנסות המדינה.

בן אבא: השנה חששנו שלא רק שכ-20 מיליארד האלו לא יעברו אלא גם יהיה צורך להשלים כסף כדי שהביטוח הלאומי לא יהיה בגירעון.

בן אבא: אנחנו מבינים עכשיו שכנראה לא יהיה צריך לעשות את זה.

בן אבא: עם זאת, אנחנו משאירים פה יתרה של 7 מיליארד שקלים כדי שבמידה ויהיה צורך, זה יועבר.

בן אבא: צריך לומר, הדבר הזה הוא לא מה שכן או לא יאפשר לביטוח הלאומי ישלם את דמי האבטלה, הביטוח הלאומי משלם אותם לפי הזכאויות.

בן אבא: לכן, למעשה זו איזושהי רשת ביטחון שבמידה - - -

משה גפני: אז מה זה 14.6 ובמקום זה 7 מיליארד?

בן אבא: 14.6 זה מה שחששנו שיהיה הגירעון שהגענו לפה בפעם הראשונה.

בן אבא: למעשה, 16.4.

אנטאנס שחאדה: שנתי או חד פעמי?

בן אבא: כל החוק הזה הוא חד פעמי, זו הוראת שעה לשנת 2020 בלבד.

הילה שי וזאן: מה גרם לכם לרדת ל-7?

בן אבא: רגע, אני אענה ליושב-ראש הוועדה.

בן אבא: הכול שאלה של מה אנחנו מעריכים שעשוי להיות הסכום המקסימלי שאותו יצטרך הביטוח הלאומי.

עאידה תומא סלימאן: מה השתנה שזה הוריד לחצי?

בן אבא: כרגע ההערכה היא שלא יהיה צריך להשלים, כרגע ההערכה לביצוע היא אפס.

בן אבא: אנחנו משאירים פה איזושהי יתרה כדי שבמידת הצורך נעביר אותה.

בן אבא: מה שקרה הוא שמה שהערכנו לגבי הירידה בהכנסות של הביטוח הלאומי התברר כגבוה מהירידה בהכנסות.

בן אבא: אנחנו כרגע מעריכים שהסיבה לזה היא שהעובדים שלא מעבירים לביטוח לאומי או לצורך העניין עובדים - - -, הם עובדים בשכר הרבה יותר נמוך מהממוצע, ולכן ההפרשות נמוכות מהממוצע, ולכן הירידה בהכנסות קטנה ממה שהערכנו.

עאידה תומא סלימאן: זה כולל ה-20 שבדרך כלל מוחזרים לאוצר, כלומר, שלא יוחזרו, ומעליהם 7 מיליארד?

בן אבא: נכון.

קריאה: אבל זה לא מה שצפוי בחצי שנה האחרונה.

בן אבא: אנחנו עושים פה בחוק שני דברים: לעניין הנושא של המזומן והכסף שאנחנו מוציאים לצרכים שהממשלה מחליטה עליהם זה כל מה שאתם רואים במסגרת - - - שהוועדה מפקחת, סעיפים (א) עד (ח).

בן אבא: חוץ מזה, יש הוצאה שהיא מסוג אחר לגמרי שהיא פירעונות מוקדמים של הביטוח הלאומי.

בן אבא: בהוצאה הזו, אנחנו - - -

משה גפני: בקיצור, למה זה חשוב לשים את זה פה בחוק?

בן אבא: כי, מבחינתנו, בסוף החוק משקף את ההערכה שלנו לצורך הזה, והיה לנו חשוב - - -

משה גפני: זאת אומרת, הביטוח הלאומי שילם פחות כסף?

בן אבא: לא, הביטוח הלאומי שילם את אותו כסף.

בן אבא: הביטוח הלאומי קיבל בהכנסות יותר כסף ממה שצפינו שהוא יקבל בעבר.

בן אבא: עם זאת, אנחנו משאירים פה רשת ביטחון למקרה ש - - -.

בן אבא: לביטוח הלאומי יש הוצאות והכנסות.

בן אבא: ההוצאות שלו הן דמי אבטלה, לצורך העניין.

בן אבא: אוסיף עוד פה סיבוך אחד אחרון, תסלחו לי, יש שתי הוצאות שהביטוח הלאומי משלם: זכאויות שהן בדרך הרגילה הוא משלם בהוצאות הרגילות שלו.

בן אבא: הוצאות שהן רגילות, למשל, דמי אבטלה של עובד שמפוטר עכשיו, משולמות על-ידי ההוצאות של הביטוח הלאומי.

בן אבא: כל הארכה של זכאות מצד המדינה כמו ההארכה של הזכאויות לאבטלה שאנחנו מביאים פה, תקציב המדינה משפה את הביטוח הלאומי.

בן אבא: לכן, על כל הזכאויות הנוספות, אתם תראו את זה פה בסעיף שאתם הגדרתם (ב) בחוק שהוא הביטוח הלאומי, שם אתם תראו את כל ההוצאות שהן שיפוי בגין זכויות יתרות - - -

משה גפני: למה הוא שילם פחות?

אלכס קושניר: זה לא שהוא שילם פחות.

אלכס קושניר: אני חושב שאי אפשר לאשר את התקציב הזה מבלי לשמוע פה את הביטוח הלאומי.

אלכס קושניר: אם הביטוח הלאומי קיבל יותר הכנסות ממה שהם ציפו זה אומר שאף אחד פה לא ויתר על המסים במהלך המשבר.

בן אבא: לא.

בן אבא: מה שזה אומר, כמו שהסברתי, שבסוף דמי ביטוח לאומי כמו שכולנו מכירים מתלושי השכר שלנו הם יחסיים למשכורת.

בן אבא: ככל שהעובדים מחוץ למעגל העבודה הם במשכורת ממוצעת יותר נמוכה אז אובדן ההכנסות הוא יותר נמוך.

בן אבא: כשיצאנו לדרך רצינו לאפשר מקסימום ביטחון לביטוח הלאומי כדי שבכל מקרה לא יהיה צורך.

בן אבא: אנחנו יודעים שהצורך הזה הוא יותר נמוך, ולכן אנחנו מעדכנים פה.

אלכס קושניר: זה על דעתו של הביטוח הלאומי, כן או לא?

בן אבא: דעתו והתחזית של ביטוח הלאומי היא שבמהלך השנה לא יהיה צורך בשיפוי, סליחה, - - - מוקדם בכלל, או לכל היותר בסכום מאוד קטן, הרבה יותר נמוך מ-7 מיליארד שקלים.

בן אבא: אני יודעת גם ש - - -

עאידה תומא סלימאן: האם את יכולה להגיד מהי ההערכה לגבי העלייה בדמי אבטלה מתחילת הקורונה עד סוף השנה?

אנטאנס שחאדה: האם יכולים להקצות עוד כספים במצוקת המוחלשים?

אלכס קושניר: אדוני היושב-ראש, בוא נשמע את הביטוח הלאומי.

אלכס קושניר: אנחנו חייבים לשמוע את הביטוח הלאומי כדי להצביע על הסעיף הזה.

אלכס קושניר: אם הם מסכימים, בסדר – אין בעיה.

משה גפני: אני קיבלתי את מה שאמרת.

משה גפני: דיברתי עכשיו עם מאיר שפיגלר, הוא לא מכיר את זה.

משה גפני: הוא הולך לברר, הוא יחזור אליי.

משה גפני: למה אתם לא מדברים עם הביטוח הלאומי?

משה גפני: ברוגז?

משה גפני: למה שפיגלר לא יודע?

שאול מרידור: קודם כל, אנשי הביטוח הלאומי הם אלה שמעבירים לנו את ההערכות לגבי ההכנסות.

משה גפני: אבל הוא לא מכיר את זה.

שאול מרידור: אבל הביטוח הלאומי הוא לא מוסד של אדם אחד, הוא מוסד גדול.

שאול מרידור: אנשי המקצוע של הביטוח הלאומי העבירו לנו את התחזית יחד עם אנשי בנק ישראל, יחד עם אנשי הכלכלנית הראשית.

שאול מרידור: מה שיש פה הם מכירים.

משה גפני: בסדר, ענית לי.

אסי מסינג: רק עוד מילה בהקשר הזה ובהקשר לאמירה הראשונה כשדיברנו על הדיון המשפטי.

אסי מסינג: כמובן שהצעת החוק, הרחבת קופסת הקורונה, צריכה להיות במינימום הנדרש בגלל העקיפה ובגלל שמדובר בהוראת שעה, וכמובן שהיא צריכה להיות לפי הצרכים שצריכים ולא יותר מזה.

אסי מסינג: לכן, זה אמור לשקף כך.

משה גפני: בסדר, הלאה.

אסי מסינג: אני אקריא את כל הסעיף ונחזור חזרה לכל סעיף ושאול ירחיב לגביו

אסי מסינג: (1) בפסקת משנה (א), במקום "14 מיליארד שקלים חדשים" יבוא "14.6 מיליארד שקלים חדשים";"

אייל לב-ארי: זה החלק ש - - -

אסי מסינג: "(2) בפסקת משנה (ב), במקום "4.5 מיליארד שקלים חדשים" יבוא "12.2 מיליארד שקלים חדשים";"

אייל לב-ארי: זה השיפוי למוסד לביטוח לאומי.

אסי מסינג: "(3) בפסקת משנה (ג), במקום "16 מיליארד שקלים חדשים" יבוא "31.7 מיליארד שקלים חדשים";

משה גפני: מה זה?

שאול מרידור: מענקי סיוע - - -

אסי מסינג: אני אעבור סעיף סעיף, אם צריך.

אייל לב-ארי: זה עידוד תעסוקה והכשרת הון אנושי.

אסי מסינג: "(5) בפסקת משנה (ה), במקום "2.6 מיליארד שקלים חדשים" יבוא "3.9 מיליארד שקלים חדשים";"

אייל לב-ארי: זה הנחות בארנונה.

אסי מסינג: "(6) בפסקת משנה (ו), במקום "5.35 מיליארד שקלים חדשים" יבוא "6.1 מיליארד שקלים חדשים";"

קריאת: פתרונות אשראי.

אסי מסינג: "(7) בפסקת משנה (ז), במקום "4.6 מיליארד שקלים חדשים" יבוא "3.1 מיליארד שקלים חדשים"; (8)

אסי מסינג: בפסקת משנה (ח) במקום "1.25 מיליארד שקלים חדשים" יבוא "2.35 מיליארד שקלים חדשים"; (ב) בפסקה (2א), במקום "כ"ג בתמוז התש"ף (15 ביולי 2020) "יבוא "ט"ז באב התש"ף (6 באוגוסט 2020)";"

משה גפני: כל הכבוד, אתה יודע לקרוא יפה.

משה גפני: עכשיו הסבר על כל סעיף וסעיף.

אסי מסינג: אסביר.

אסי מסינג: בפסקה (א2) ל-3ב (1) שר האוצר יגיש לאישור הממשלה עד 1 במאי 2020, זה היה במקור, תוכנית מפורטת ביחס לשימושים המתוכנים, וב-(2א) היה: שר האוצר יגיש לאישור הממשלה, עד יום - - -

קריאה: מאיפה אתה קורא עכשיו?

משה גפני: החוק הקיים.

אסי מסינג: החוק הקיים הרגיל.

אסי מסינג: זה ההוראות הקיימות בהוראת השעה שתוקנה פעמיים.

אסי מסינג: אנחנו נתנו פעמיים אישור לממשלה בדבר התוכנית המפורטת שעליה עכשיו אנחנו, הסעיפים הכללים אותם מבקשים לתקן, וכעת מוצע להביא את זה לאישור הממשלה ודיווח לכנסת עד ה-6 באוגוסט 2020.

מיקי לוי: זאת אומרת, נאשר את הכסף עכשיו, ואת ההסברים שר האוצר ייתן בעוד שלושה שבועות.

מיקי לוי: האם הבנתי נכון?

אסי מסינג: לא רק.

אסי מסינג: כמו שציינתי קודם לכן, עיקר השימושים יובאו בחוק הנוסף שמובא לאישור הוועדה שהוא כולל את כל התיקונים והזכאויות, מביטוח לאומי דרך מענק לעצמאים, דרך החזר הוצאות קבועות, דרך הפיקדון לחיילים משוחררים ומשיכה מקרנות השתלמות וכו' וכו' – אלה הצעדים העיקריים שצריכים לעבור בחוק.

אסי מסינג: מה שקיים כאן זה רמת המסגרת של הקצאות התקציב לפי מטרות שאפשר יהיה להסית בהן בסופו של דבר לפי המנגנון שמוצע כאן שעליו דיברו קודם לכן שעד 15% לא צריך בדיווח לכנסת ומעל 15% צריך אישור של הוועדה.

משה גפני: איפה זה?

אסי מסינג: זה קיים, אנחנו לא נגענו.

אסי מסינג: אני מסביר כרגע את המסגרת, ועכשיו נעבור לפירוט.

משה גפני: רגע.

משה גפני: אני מבקש להוריד את ה-15% ל-10%.

משה גפני: שינוי של 10% באחד הסעיפים, יבוא לאישור בוועדת הכספים.

אסי מסינג: זה מופיע בפסקה (3) לחוק.

משה גפני: היועץ המשפטי, היועצת המשפטית, אני מבקש שתורידו את זה מ-15% ל-10%.

משה גפני: עוד מעט אני אגיד שכל שקל צריך פה אישור.

משה גפני: הם בלאו הכי לא באים.

משה גפני: הם באים ודוחים את זה עכשיו ל-6 באוגוסט.

משה גפני: למה אתם בכלל באים היום?

משה גפני: הייתם צריכים להביא דיווח, למה לא הבאתם?

משה גפני: במקום זה הבאתם דחייה ל-6 באוגוסט.

משה גפני: נאשר לכם גם את זה ב-6 לאוגוסט.

משה גפני: אני לא יכול לעשות את זה כי תגידו שאני מעכב את הכסף של האזרחים.

משה גפני: 10%, בבקשה.

אסי מסינג: יש פה בלבול בין שני דברים.

אסי מסינג: יש את ההעברה שהיא תוך כדי ויש את הדיווח של התוכנית המפורטת.

משה גפני: איך אתה רוצה שלא אתבלבל?

משה גפני: לא למדתי משפטים, לא הייתי באוניברסיטה.

משה גפני: מיקי, אתה ותיק פה.

משה גפני: הרי מה הם אמרו לנו?

משה גפני: הם אמרו לנו שהיום יביאו דיווח ואנחנו הסכמנו.

משה גפני: הם באים היום אבל לא עם דיווח, הם אומרים שדוחים את זה ל-6 באוגוסט.

משה גפני: לא הבנתי, לא אמרו דברים שכאלו בכולל שבו למדתי.

משה גפני: למה לא הבאת דיווח?

משה גפני: תסביר.

אנטאנס שחאדה: כאן זה המסגרת של הסכומים והפירוט בחוק נוסף?

משה גפני: כן.

שאול מרידור: החוק הזה מדבר רק על מסגרות.

שאול מרידור: מתוך 25 מיליארד שקלים שמבוקש מכם להגדיל את המסגרת, רק 2 מיליארד מתוכם לא קבועים בחוק שמחר תחליטו עליו.

שאול מרידור: קרי, כל היכולת של הממשלה להחליט החלטות בשנת 2020 מוגבלת ל-2 מיליארד שקלים נוספים שיש פה – זהו, כי כל שאר הכסף - - -

קריאה: מה, במטרות אחרות?

שאול מרידור: לא, דווקא הוצאות אחרות זה מענק לחיילים משוחררים, זה לפי חוק.

שאול מרידור: מה שיש זה החלק הבריאותי והמענה האזרחי יחד עם הסיפור של הביטחון התזונתי והסיפור של ההכשרות המקצועיות לתוכנית האצה – אלו שני הדברים היחידים שלא קבועים, או לא אתם תקבעו מחר בחוק, ולכן יהיה עליהם איזשהו שיקול דעת.

שאול מרידור: לכן, אני חושב, למרות נאום חוצב הלהבות של היושב-ראש, שאין פה אירוע גדול מבחינת היכולת של הממשלה לשנות דברים.

שאול מרידור: לכן, רוב הכסף שאנחנו מבקשים, כ-23 מתוך 25, הוא כסף שמחר, כשאתם תדונו בחוק השני, אתם בעצם קובעים מה יקרה איתו.

שאול מרידור: אין לנו יכולת לעשות אחר כך כי הכול בחקיקה.

משה גפני: ניר ברקת צודק.

משה גפני: במרכז המחקר והמידע של הכנסת ישנו הפירוט שביקשנו מכם שאני לא יודע למה לא עשיתם אותו.

משה גפני: תביא לי את זה.

משה גפני: פה יש פירוט כשהפירוט הוא מדויק, כמה כל דבר.

שאול מרידור: בפעם שעברה קיבלתי חצי שעה הסבר שאם אני לא יודע להביא את המצגת יומיים לפני, שאני לא אציג מצגת, שאדבר בעל פה.

שאול מרידור: באתי בעל פה אז למה אתה לא מביא מצגת?

קריאה: מה הבעיה להביא מצגת יום לפני?

שאול מרידור: סליחה, אני עובד לפי הכללים של הוועדה המכובדת הזו ואני מכבד את מה שאומר לי היושב-ראש.

שאול מרידור: בפעם שעברה הגעתי עם מצגת ואמרתם:

שאול מרידור: אם אתה לא מביא יומיים לפני, אל תבוא עם מצגת, תדבר על פה.

שאול מרידור: אני מזכיר לכם שרק אתמול סיימנו את העבודה על החוק.

שאול מרידור: זה נורא נחמד להגיד לנו את הדברים האלה.

שאול מרידור: אני לא יודע 48 שעות לפני להודיע לכם מה הממשלה תחליט יום אחרי.

שאול מרידור: אני לא נביא.

שאול מרידור: - - - באתי ודיווחתי בעל פה כמו שביקשתם.

שאול מרידור: תחליטו מה הכללים, נעבוד לפיהם, רק אל תשנו אותם תוך כדי - - -

משה גפני: שאול, אתה רוצה להקשיב רגע?

שאול מרידור: אני תמיד רוצה להקשיב.

משה גפני: לא, אתה לא תמיד רוצה.

משה גפני: יש לפעמים שאתה לא רוצה, למשל, עכשיו.

שאול מרידור: היום כן.

משה גפני: ההגנה הכי טובה היא המתקפה.

משה גפני: אנחנו מבלבלים אותך, אנחנו פעם אומרים לך להגיד בעל פה ופעם אומרים לך להגיד בכתב, ופעם דבר כזה ופעם דבר אחר.

משה גפני: יש פה פירוט של מרכז המחקר והמידע – נורא פשוט, בעברית קלה, בלי נקודות.

שאול מרידור: אני לא קיבלתי אותו, אני לא יודע אם הוא נכון.

משה גפני: לא משנה.

משה גפני: בריאות, רווחה, סדר ציבורי – יש את השיעור, הסכום שעליו מדובר.

משה גפני: שיפוי המוסד לביטוח לאומי – מה הפער.

משה גפני: המספרים כתובים בדיוק, וגם מענקי סיוע למענקים ועצמאיים.

שאול מרידור: זה הסעיפים על-פי החוק שכתובים גם בחוק, ואין לי בעיה.

שאול מרידור: אבל חברי הכנסת ביקשו פירוט עודף, נתתי אותו.

שאול מרידור: לדעתי, זה לא מופיע.

שאול מרידור: לא ראיתי את המסמך של מרכז המחקר והמידע, אני לא יודע.

שאול מרידור: אני יכול לעשות כל מה שתרצו – להביא איתי בכתב, להביא בכתב 48 שעות מראש, לא להביא – רק תגידו.

שאול מרידור: אבל אני לא יכול להביא בכתב 48 שעות מראש כשהממשלה החליטה 24 שעות - - -

מיכל שיר סגמן: הדבר היחיד שאנחנו מבקשים פה בוועדה זה פירוט, זה הדבר היחיד שאנחנו לא מקבלים.

מיכל שיר סגמן: יש ציפייה כאן שננחש מה קורה.

קריאה: אל תהיה ציני.

קריאה: זה בסדר להביא לנו מצגת ערב לפני.

שאול מרידור: לא, בפעם שעברה אמרו לי לא.

קריאה: יום לפני זה בסדר.

שאול מרידור: שנוציא את הפרוטוקול?

ינון אזולאי: במקרה ואתמול היה החוק ולא יכולת להביא, אין בעיה.

ינון אזולאי: אנחנו נעשה גם סעיף קטן, אבל - - -

שאול מרידור: בעידן הזה אני מקשיב להנחיות ופועל בדיוק לפיהן, אחרת אני יודע מה יהיה.

שאול מרידור: אלה היו ההנחיות, תבדקו אותי.

שאול מרידור: הנה, קיבלתם.

שאול מרידור: הוא כתב.

שאול מרידור: יש פרוטוקול, הכול כתוב בפנים.

שאול מרידור: אתם אומרים שמרכז המחקר והמידע דיווח, - - -

מיכל שיר סגמן: מה זה "מרכז המחקר והמידע דיווח"?

מיכל שיר סגמן: זה אמורה להיות העבודה שלכם.

מיכל שיר סגמן: אדוני היושב-ראש, אם אגף התקציבים באוצר לא נותן לנו את זה, האם אפשר לקבל את הפירוט של מרכז המחקר והמידע לשאר חברי הכנסת כדי שנוכל לראות ולעקוב.

משה גפני: האמת שזה מופיע, אני אבקש שיעבירו את זה לחברי הכנסת.

משה גפני: טמיר אומר שזה נשלח אתמול לחברי הכנסת.

משה גפני: שאול, יש לכם בעיה שנכניס לחוק את מה שאתם פירטתם?

שאול מרידור: כן.

שאול מרידור: בעיניי זה פירוט מיותר, אנסה להסביר.

משה גפני: אכפת לך שזה ייכנס בחוק?

שאול מרידור: אשתדל לענות.

שאול מרידור: למשל, הכסף הכי גדול הולך פה למענקים לסיוע לעסקים ובמסגרתו יש גם עסקים וגם עצמאים.

שאול מרידור: המספרים שהסברתי ואמרתי קודם הם מספרים של הערכה שנובעת מהשאלה כמה עסקים באמת יהיו בקשיים וכמה עצמאיים יהיו בקשיים ובאיזה ממוצע הכנסה הם.

שאול מרידור: כשתתחיל עכשיו לפרט את זה בחוק ותפרוט את התקציב הזה לכמה סעיפים, המשמעות היא שנצטרך לחזור לפה כדי לשנות דברים שהם לפי חוק.

שאול מרידור: זה לא שאני, אגף תקציבים, יכול להחליט שהוא לא נותן לעסק וכן נותן לעצמאי או הפוך.

שאול מרידור: לכן, אני מציע כדי שהדברים יקרו, אם יש משהו אחד שהציבור זועם עליו, ובצדק, זה הזמן שלוקח לנו בבירוקרטיה לפתור דברים.

שאול מרידור: אני חושב שאם הדברים הם לפי החוק אז אין היגיון עכשיו להפריד אותם מאחד לשני כי ממילא הזכאות היא על-פי חוק והכסף ניתן.

שאול מרידור: בשביל מה צריך לפרט?

משה גפני: שמענו אותך, נצטרך לקבל החלטה.

משה גפני: לגבי ה-500 מיליון שקל שאמרתם שזה יכול להיות חלקו או כולו, ילך לאותם עסקים שלא פיטרו עובדים, יש לכם פירוט על ה-500 מיליון שקל הזה?

שאול מרידור: חצי מיליארד השקלים במענק התעסוקה שהיו - -

משה גפני: אתה יודע על מה אני מדבר?

שאול מרידור: איזו שאלה?

שאול מרידור: - - עברו במסגרת הצורך להביא מקור להארכת דמי האבטלה שעברה בוועדת העבודה והרווחה אך לפני שבוע עד ה-15 באוגוסט בגובה של 2 מיליארד שקלים.

שאול מרידור: הם עברו כדי לממן את הדבר הזה.

שאול מרידור: הממשלה והכנסת קיבלו החלטה להאריך את דמי האבטלה עד ה-15 באוגוסט.

שאול מרידור: העלות של המהלכים שהיו בוועדת העבודה והרווחה היו כ-2 מיליארד שקלים, והיה צורך להביא מקורות מתוך התוכנית כדי לממן את זה אחרת אי אפשר היה להעביר את החוק.

שאול מרידור: המקורות שהיו, בין היתר, הם חצי המיליארד הזה ועוד כסף שנועד להייטק ועוד מאות מיליונים שמגיעים מסעיפים שונים ואחרים שלא נוצלו עד אז והיה צריך להעביר כדי להעביר את החוק כי אחרת אי אפשר היה להאריך את דמי האבטלה.

ינון אזולאי: אתה מחזק את מה שאנחנו מבקשים – שהכול יהיה פה בחוק.

ינון אזולאי: אם אתם לוקחים את מה שהיה פה בחצי מיליארד ואתם - - -

אופיר כץ: - - - החצי מיליארד היה צריך לבוא לוועדה.

אופיר כץ: היועץ המשפטי, לא עיגנו את החצי מיליארד בחוק שהם צריכים לבוא לפה להשתמש בזה?

אייל לב-ארי: למיטב זכרוני, חצי מיליארד נכנס בתוך הסעיף של מענק לסיוע בעסקים.

אייל לב-ארי: ה- 500 מיליון לא שוריין, לא נצבע.

אייל לב-ארי: הוא נכנס בתוך אותו סכום של מענק סיוע לעסקים ועצמאים וההבנה הייתה שייכנס לתוך אותה תוכנית מפורטת וסכומים שישתנו ממועד האישור, וזו הייתה ההבנה לגבי ה-500 מיליון.

אייל לב-ארי: חלק נוסף שהיה, ושרוצה הוועדה להבטיח את זה, היה בחוק מענק לעידוד התעסוקה.

אייל לב-ארי: גם שם יש את העניין של ה-500 מיליון שהוועדה ביקשה לעגן.

שאול מרידור: אתם תיקנתם את החוק כך שבתוך הכסף שהולך למענק לסיוע לעסקים ועצמאים יש 500 מיליון שצריכים להגיע לוועדה.

שאול מרידור: כל מה שאנחנו עושים עכשיו זה מתקנים את הסכום הכולל, והסעיף הזה בעינו, לא שינינו אותו.

שאול מרידור: לכן, - - -

משה גפני: שאול, אני מודה לך.

שאול מרידור: סך הכול התקציב ישתנה ל-31 מיליארד מ - - -

משה גפני: אתה שם לב שלא אכפת לך מהיושב ראש?

משה גפני: אני מדבר עם אחד מחברי הכנסת הבכירים ואתה מדבר.

משה גפני: אני הולך לעבוד אצלך באגף התקציבים, פה בלאו הכי אנחנו לא שווים כלום.

משה גפני: ינון, אני מבקש לדעת, זה חשוב גם לי וגם לחברים האחרים, כל אחד מנקודת ראותו, מה אתה מבקש שיהיה פה?

משה גפני: אתמול נמנעתם, לא היה רוב, ואז אמרו לי ששר הפנים מגיע לפתרון.

משה גפני: כמה זה היה?

משה גפני: 350?

אחמד טיבי: אני צעקתי שזה 300 והתברר שזה נכון.

ינון אזולאי: אדוני, אני לא מדבר על הסכום כי הסכומים שנזרקו פה כרגע לא נכונים.

משה גפני: בסדר.

משה גפני: אני רוצה לדעת האם אתה רוצה להצביע בעד זה או שאתה רוצה שינויים.

ינון אזולאי: אני רוצה שינוי במטרות.

ינון אזולאי: אני קורא ב-(ח) במטרות אחרות, לרבות לצורך מענק סיוע להבטחת - - -

שאול מרידור: אבל המשמעות היא שזה מקטין את הכסף לחיילים.

ינון אזולאי: אל תעשה עליי סיבוב עם חיילים כי - - - , אתה נגד המוחלשים.

ינון אזולאי: הוסיפו שם, כבר הוסיפו לי.

ינון אזולאי: אל תעשה עליי סיבוב על חיילים.

ינון אזולאי: אתה נגד המוחלשים, אתה נגד חלשים, אתה לא - - - השכבות החלשות.

ינון אזולאי: אתם באוצר עושים מה שאתם רוצים.

ינון אזולאי: אתם, הפקידים, תעשו מה שאתם רוצים והחלשים בסוף לא יקבלו.

ינון אזולאי: אל תגיד לי חיילים כי אני יותר ממך רוצה לדאוג לחיילים.

ינון אזולאי: ביקשתי כאן להוסיף כסף, יש כסף.

ינון אזולאי: אתה כבר פעם שנייה אומר את זה.

ינון אזולאי: אתה תגיד עליי שאני לא דואג לחיילים?

ינון אזולאי: האוכלוסיות שלנו זה גם חיילים, גם חלשים, וכל אלה שצריך לדאוג להם, ואני בא לדאוג להם.

שאול מרידור: לא אמרתי שאתה לא דואג.

שאול מרידור: תן להסביר, אפשר להסביר?

ינון אזולאי: לא, אי אפשר להסביר.

ינון אזולאי: אתה מדבר דברים לא נכונים ואתה רוצה להכפיש אותי ואני לא אתן לך, יש גבול.

שאול מרידור: לא רוצה להכפיש אותך, רוצה להסביר לך.

שאול מרידור: אתה תעשה מה שאתה רוצה, אתה המחוקק, לא אני.

שאול מרידור: תן לי להסביר רגע.

שאול מרידור: בסעיף שנקרא מטרות אחרות כרגע יש רק נושא אחד.

שאול מרידור: מטרות אחרות היום – הדבר היחיד שיוצא משם זה חוק פיקדון לחיילים משוחררים.

שאול מרידור: אפשר לעשות שני דברים: אפשר להחליט לשים את זה שם ולהעביר כסף מסעיף אחר לשם, או לשים את זה בסעיף אחר, כמו שאני מציע, שהוא יותר מתאים ויירשם הביטחון התזונתי.

שאול מרידור: אני לא מבקש לא לרשום אותו, אני רק מסביר לך שהמקום היותר נכון לו בסעיף (א).

שאול מרידור: זה לא משנה כהוא זה את הסיכום בין שר האוצר לשר הפנים, זה הכול.

אסי מסינג: המיקום בפסקאות לא משנה כהוא זה לשאלה איך הכסף ייצא.

אסי מסינג: אבל מאחר והדיון - - -

שאול מרידור: דואגים לחלשים לא פחות מכם.

ינון אזולאי: אני לא בטוח.

ינון אזולאי: אני לא רוצה להגיד לפרוטוקול איך אסי התבטא על הדבר הזה, אחר כך בארבע עיניים אני אגיד לך.

ינון אזולאי: הוא יודע טוב מאוד.

ינון אזולאי: אסי, הכסף הזה אמור להיות לכל החלשים במדינת ישראל נטו.

אסי מסינג: אני לא יודע לאיזה התבטאות שלי אתה מתכוון.

ינון אזולאי: אסי, זה אמור להיות לכל החלשים במדינת ישראל.

ינון אזולאי: אם אתה אומר שזה לא משנה, אז שזה יהיה במטרות.

הילה שי וזאן: אבל במטרות זה רק לחיילים – זה עובדה, זה לא דעה.

ינון אזולאי: לא, זה לא רק לחיילים.

אסי מסינג: אבל זו הוצאה שמשרדי הממשלה מוציאים.

ינון אזולאי: כבר העלית את זה ל-2.3 במטרות אחרות.

ינון אזולאי: אני מבקש גם חוות דעת שלו.

שאול מרידור: אבל הוא יכול לתת חוות דעת על מה מתוקצב איפה.

שאול מרידור: אני מנסה להסביר.

שאול מרידור: אפשר לשים את זה בכל סעיף, אפשר לכתוב סעיף ט' – זה לא רלוונטי.

שאול מרידור: ככל שאתה רוצה סעיף אחר, שהוא לא סעיף (א), שכרגע אנחנו את הכסף שמנו בו, צריך להוריד - - -

ינון אזולאי: אני מוסיף במטרות אחרות עוד מטרה.

הילה שי וזאן: לא, אבל אתה תוריד מהחיילים המשוחררים.

אלכס קושניר: שאול, מה העלות של הביטחון התזונתי?

אלכס קושניר: אתה אומר ששמתם את זה בסעיף א, הגדלתם את המסגרת ב-0.6 כאשר הביטחון התזונתי הוא יותר ממיליארד שקל, איך זה מסתדר?

אלכס קושניר: זה מה שאני שומע.

עאידה תומא סלימאן: לא, הביטחון התזונתי בשנה שעברה היה 250 מיליון שקל.

אחמד טיבי: אדוני, אני מבקש הערה לסדר.

אחמד טיבי: אלו דיונים חשובים.

אחמד טיבי: אנחנו, ברשימה המשותפת, העלינו כמה וכמה פעמים את הנושא של דמי אבטלה לצעירים מגיל 18 עד 20.

אחמד טיבי: הנה, חבריי אנטאנס ועאידה, פעמיים העלינו את זה.

אחמד טיבי: אנחנו לא רוצים לבחור, צעירים הם צעירים והם נפגעים.

אחמד טיבי: תאר לעצמך שכבר בתחילת דרכו בחייו הוא יהיה מובטל, זה מכה לכל החיים.

אחמד טיבי: לכן, אני מבקש שאתה פה באופן אישי כיושב-ראש ועדת הכספים, סוף סוף נעביר את הנושא הזה ונפצה את הצעירים מ-18 עד 20.

אנטאנס שחאדה: במיוחד אלו שעבדו בשנה האחרונה לפני המשבר ושילמו מס לביטוח הלאומי וזכאים.

אחמד טיבי: מה שאמרנו, אלה שעבדו בשנה האחרונה.

משה גפני: מה זה קשור לחוק הזה?

אחמד טיבי: הכול קשור.

אנטאנס שחאדה: אדוני היושב-ראש, לא מדובר בסכום גדול.

משה גפני: אסי, למה הצעירים מגיל 18 לא - - -?

אחמד טיבי: יש כאלה שאומרים שבגלל שהם ערבים, אני לא יודע.

אלכס קושניר: בזמן הזה אזרח צריך לשרת בצה"ל או בשירות לאומי אזרחי אחר ולא לקבל דמי אבטלה.

אחמד טיבי: או, או, מתפרץ - - -

אנטאנס שחאדה: - - - אין תנאי בביטוח לאומי של שירות בצבא, אין תנאי כזה.

משה גפני: קושניר, אתה צריך לקבל רשות דיבור.

אלכס קושניר: אני מאוד מקווה שאני אקבל אותה.

משה גפני: אתה תקבל.

משה גפני: אני מחכה לשאול מרידור, הוא הלך לדיון שם בחדר.

אלכס קושניר: גם אני מחכה לו.

אלכס קושניר: הוא שאל שאלה ואני פשוט עניתי לו.

משה גפני: הוא לא שאל שאלה.

אנטאנס שחאדה: זו מכבסת מילים וגזענות מאחוריה.

אלכס קושניר: הוא שאל.

משה גפני: הוא לא שאל, הוא קבע.

משה גפני: אסי, אתה יכול להשיב לשאלה הזו?

אסי מסינג: למיטב הבנתי, ההערה כרגע מתייחסת לזכאות בחוק הביטוח הלאומי לדמי אבטלה.

אסי מסינג: ללא קשר לשאלת הקורונה, יש הוראות.

אסי מסינג: הגיל המינימלי שבגילו מקבלים דמי אבטלה לפי חוק הביטוח הלאומי והוא קבוע, למיטב זכרוני, אכן לגיל 20, וכעת שינוי שלו הוא שינוי כללי של חוק הביטוח הלאומי, הוא לא קשור עכשיו לשאלה - - -

אחמד טיבי: כל ישיבה משנים חוקים.

עאידה תומא סלימאן: אחמד, לא צריך לשנות את החוק.

אסי מסינג: בכל מקרה, זה לא אגב תיקון חוק היסוד.

אנטאנס שחאדה: זה הוראת שעה, הוראת שעה - - -

עאידה תומא סלימאן: אחמד, לא צריך לשנות את החוק.

עאידה תומא סלימאן: יש סמכות לשר הרווחה לשנות את זה.

עאידה תומא סלימאן: יש לו סמכות לאשר תשלום כזה לאנשים שהם מתחת לגיל 20, כלומר, מגיל 18, שכבר שילמו ביטוח לאומי בשנה האחרונה.

עאידה תומא סלימאן: אני קיבלתי תשובה מהשר שהוא שוקל באופן חיובי את הפעלת הסמכות הזו.

עאידה תומא סלימאן: אנחנו יודעים שאתם באוצר עמדתם על הרגליים האחוריות ולא רציתם.

עאידה תומא סלימאן: אני חושבת שהגיע הזמן שתאשרו.

עאידה תומא סלימאן: אלו אנשים שנפגעו מהקורונה ואפשר לשלם להם.

אנטאנס שחאדה: הם גם לומדים, גם משלמים שכר לימוד, שכר דירה, והם עבדו לממן את זה.

אנטאנס שחאדה: בגלל הקורונה הם לא מקבלים חל"ת בעבודה.

אנטאנס שחאדה: אנחנו עושים עוול לקבוצה הזו.

עאידה תומא סלימאן: בפעם הקודמת של ה-80 מיליארד אתם התעקשתם.

עאידה תומא סלימאן: אני העליתי את זה ואתם התעקשתם לא לשלם את זה, ובכל זאת הצבענו מתוך אחריות.

עאידה תומא סלימאן: הפעם תשכחו מזה.

אנטאנס שחאדה: אפשר למצוא פתרון מיידי לסוגיה הזו.

עאידה תומא סלימאן: הפתרון קיים ויכולים לעשות אותו.

עאידה תומא סלימאן: האוצר צריך לאשר את התקציב, וזהו.

אחמד טיבי: אתם אלה שהתנגדתם אז ב-80 מיליארד - האוצר.

עאידה תומא סלימאן: אחמד, זה מה שאמרתי בדיוק עכשיו.

אחמד טיבי: אני מכוון לדעת גדולות.

אסי מסינג: אני חוזר ואומר, הדיון בשאלה של תקופת הגיל המינימלי לזכאות בביטוח הלאומי אינו במסגרת חוק היסוד.

אסי מסינג: אנחנו דנים כרגע במסגרת ההגדלה של התקציב ההמשכי.

אסי מסינג: מדובר על התיקון - - -

אחמד טיבי: בחוק הזה אפשר להוסיף הכול בהסתייגות או בתוספת מוסכמת, הכול אפשר להוסיף.

אנטאנס שחאדה: האם האוצר מסכים לטפל בזה?

אנטאנס שחאדה: אם השר יבוא בהוראת שעה או החלטת שר, האם האוצר מתנגד או לא?

אחמד טיבי: אם אתם באוצר תסכימו, מייד תהיה הוראת שעה והרווחה מסכימים.

אסי מסינג: הנושא הזה מבחינת הדרישה, צריך להיבחן.

אסי מסינג: זו עמדת הממשלה, מדובר בשינוי מהותי.

אחמד טיבי: אין שייבחן, עכשיו אנחנו דנים.

אחמד טיבי: נעשה הפסקה.

אסי מסינג: זה לא הוראה בחוק היסוד.

אסי מסינג: אפשר יהיה לדון בה לקראת התיקונים שמוצע לתקן בחוק הביטוח הלאומי.

אנטאנס שחאדה: נתכנס ונתייעץ גם עם מרידור.

אחמד טיבי: עכשיו הוא עם ש"ס.

אנטאנס שחאדה: נאחד כוחות עם ש"ס.

משה גפני: קושניר, ביקשת רשות דיבור ואתה מקבל עכשיו.

משה גפני: תיכף אני רוצה התייחסות למה שהעלה חבר הכנסת טיבי.

מיקי לוי: אדוני, אני מבקש הצעה לסדר.

משה גפני: רק שנייה, תן לו.

אלכס קושניר: יש לי שתי שאלות חשובות ועוד כמה הערות.

אלכס קושניר: בסעיף (ד) אתם מקצצים את המסגרת בכמעט חצי מיליארד ויש כאן סיוע לעמותות.

אלכס קושניר: בתוכנית הקודמת סיוע לעמותות עמד על 0%, אז עכשיו אתם מקצצים גם את המסגרת – זו שאלה ראשונה.

אלכס קושניר: תענה לי אחר כך על הכול.

אלכס קושניר: שאלה נוספת: בסעיף (ז) טכנולוגיה עילית דיגיטציה ותוכניות יציאה מהמשבר.

אלכס קושניר: עד כמה שאני מבין זה שייך ליכולת של מערכת החינוך לעבור ללמידה מרחוק, וגם פה אתם מקצצים במיליארד וחצי - תענה לי כן או לא.

אלכס קושניר: ב-2(א) כתוב ששר האוצר יגיש את התוכניות עד ט"ז באב תש"ף, וזה לא בא לאישור שלך – גפני, זה יעניין אותך.

אלכס קושניר: זה לא בא לאישור הוועדה, ואני חושב שצריך לשנות את זה שהוועדה תאשר את זה.

אלכס קושניר: גם בסעיף 3, אתה אמרת 10% ואני הייתי שמח אם זה יהיה 5%.

משה גפני: עכשיו זה 15.

אלכס קושניר: עוד שני נושאים חשובים: ראשית, לעולים שעלו בשנה האחרונה ולומדים באולפן, אין שום סיכוי למצוא עבודה.

אלכס קושניר: הם חייבים להגדיל את סל הקליטה.

אלכס קושניר: שנית, שאול, יש כאן מדרג של עד גיל 28 ומעל גיל 28 לעניין גובה קבלת דמי אבטלה.

אלכס קושניר: אני חושב שלפחות במסגרת הזו אנחנו חייבים לבטל את זה.

אלכס קושניר: גפני, אתה מכיר את העניין של גיל 28.

משה גפני: כן.

אלכס קושניר: עד גיל 28 זה סכום אחד ומעל גיל 28 זה סכום אחר.

משה גפני: קושניר, אתה רוצה תשובות או שאתה רוצה לנהל סימפוזיון?

אלכס קושניר: אני לא יודע אם הוא שמע אותי בכלל עם כל הרעש שהיה פה.

שאול מרידור: לגבי דמי אבטלה – ראשית, המקום של הדיון הזה הוא לא בחוק הזה, הוא מן הסתם יהיה בחוק מחר.

אלכס קושניר: כן, אבל אם אתה לא מגדיל פה את המסגרת בהתאם תגיד לי מחר שאין מספיק כסף, אז בוא נגדיל מייד פה את המסגרת.

אלכס קושניר: אני מכיר אותך.

שאול מרידור: אנחנו חושבים שלא נכון לשנות את החלק הזה ברשתות הביטחון.

שאול מרידור: רשתות הביטחון בישראל מאוד מאוד רחבות והרחבנו אותן הרבה.

שאול מרידור: לאנשים צעירים שרק משתחררים מהצבא או לא הלכו לצבא ורק סיימו תיכון וכו', יש הרבה מאוד אפשרויות.

שאול מרידור: בדרך כלל הם לא מחזיקים משפחה, והרבה מאוד דברים שלא מחייבים אותם להיות במצב של אנשים בני 30, 40 ו-50.

אנטאנס שחאדה: אבל הם עבדו ושילמו מס וביטוח לאומי, הם עובדים כדי לממן לימודים.

שאול מרידור: אנחנו לא חושבים שבעת הזו לשנות את הבסיס - - -

רם שפע: מה הביטוח הלאומי חושב על זה?

אלכס קושניר: אגב, הביטוח הלאומי תומך בזה.

שאול מרידור: הביטוח הלאומי כמו שזה נראה, וזה נכון, הוא יתמוך מגיל שנה – אין בעיה.

שאול מרידור: אנחנו לא משנים את סדרי העולם של ההגנה על אנשים צעירים בישראל כתוצאה מהמשבר הזה.

שאול מרידור: הם האנשים שהמחויבות הכספיות שלהם הן הכי נמוכות, שהיכולת שלהם להסתדר, בין היתר, דרך כל מיני מנגנונים, אם זה חזרה הביתה או דברים אחרים, הם הרבה יותר פשוטים לעומת אנשים שיש להם משפחות ושהם כבר התבססו, ולכן לא.

אלכס קושניר: אני רוצה להציע לך משהו שיעזור לך לחסוך כסף.

אלכס קושניר: בוא נכניס את החל"ת החלקי.

אלכס קושניר: למה אתם לא מכניסים את החל"ת החלקי?

אלכס קושניר: זה יפתור לכם הרבה מאוד בעיות.

שאול מרידור: זה דיון אחר שאשמח לעשות אותו.

שאול מרידור: זה דיון מאוד ארוך ומורכב.

שאול מרידור: אני מניח שנעשה אותו כשהיושב-ראש יקבע.

אלכס קושניר: שאול, תמשיך בבקשה לענות לי.

אלכס קושניר: הנה, הוא לא זוכר את השאלות.

אלכס קושניר: שאול, תענה לי לעניין פסקה (ז) ששם אתם מקצצים מיליארד וחצי.

שאול מרידור: סליחה, כל השינויים שאמרתי קודם הם שינויים תזרימיים.

שאול מרידור: למשל, בסך הכול אנחנו מוסיפים בהאצה 5.9 מיליארד שקלים.

שאול מרידור: השוני הוא בין 20' ל-21', אתה תראה בחוק המסגרות גידול במקביל, אין פה ירידה.

אלכס קושניר: מה קורה לגבי פסקה (ד) ששם העמותות נמצאות ומקצצים?

שאול מרידור: לגבי העמותות – אתמול יצא קול קורא סוף סוף יחד עם הג'וינט למתן מענה תקציבי שלנו ושל הג'וינט לכל מיני עמותות.

אלכס קושניר: - - - 16 מיליון שקל, לא?

שאול מרידור: לא, 40 שממונף יחד עם הג'וינט.

שאול מרידור: יש עוד כסף שיצא לעולם התרבות והספורט בקול קורא שמשרד התרבות מנהל.

שאול מרידור: כל ה-200 מיליון שקל של העמותות כולם ייצאו וכולם בתיאום יחד עם משרד ראש הממשלה.

שאול מרידור: אנחנו עובדים כדי להוציא את זה מהר.

אלכס קושניר: כן, רק לא בתיאום עם העמותות.

משה גפני: רבותיי, מספיק.

משה גפני: נמאס לי מהדיון הזה.

משה גפני: אני רוצה תשובה לחבר הכנסת טיבי.

אחמד טיבי: אנחנו מבקשים להעלות את נושא דמי האבטלה לצעירים, להעלות שוב, 18 עד 20, במיוחד אלה שעבדו בשנה האחרונה.

שאול מרידור: אמרנו שאנשים צעירים מקבלים דמי אבטלה בישראל לפי קריטריונים אחרים לעומת אנשים יותר מבוגרים, יש לזה הרבה מאוד סיבות.

שאול מרידור: אני לא מציע לפרום את עקרונות רשת הביטחון הסוציאלי.

אחמד טיבי: הוראת שעה.

עאידה תומא סלימאן: למה אתה לא מציע?

עאידה תומא סלימאן: מה זאת אומרת לא מציע?

עאידה תומא סלימאן: כל מה שאנחנו עושים זה לפרום אותה.

אנטאנס שחאדה: שאול, לא מדברים על המצב הקיים.

אנטאנס שחאדה: אנחנו לא במצב נורמלי.

אחמד טיבי: שאול, אתה יודע שבשבועות האחרונים הכנסת שינתה סדרי עולם בהצעות חוק בגלל שיש משהו ששינה סדרי עולם וזו הקורונה.

שאול מרידור: כן, אני חושב שרוב הצעות החוק האלו הגיעו מאיתנו אז לא צריך ללמד אותי על שינוי סדרי עולם.

אחמד טיבי: התעלמתם מגיל 20.

אחמד טיבי: עכשיו גפני פנה אליך, אמרת לו: מה פתאום?

אחמד טיבי: מה זה התשובה האוטומטית הזו?

שאול מרידור: לא התעלמנו מכלום, אנחנו חושבים שבעת הזו - - -

משה גפני: טיבי, תן לו לענות.

משה גפני: אפשר להגיש הסתייגות.

אנטאנס שחאדה: שאול, יש הערכה מה העלות?

משה גפני: רבותיי, עם כל הכבוד, הוא עונה.

משה גפני: אתם חושבים שתשנו את דעתו?

משה גפני: היה צריך להכניס את זה בחוק המענקים.

משה גפני: לא הצליחו להכניס כי הם התנגדו, אמר את זה אחמד טיבי.

משה גפני: זה לא מתאים פה, זה סתם - - -

אחמד טיבי: לא, מתאים בכל מקום.

משה גפני: מתאים בכל מקום, אתה צודק.

משה גפני: הבעיה היא שהוא נשאר בהתנגדותו.

אלכס קושניר: גפני, בפסקה (2)(א) אני רוצה לתת לך יכולת לאשר את הפניות.

אלכס קושניר: הוא כרגע לא צריך אותך.

שאול מרידור: אנחנו לא חושבים שנכון לתת לצעירים בגילאים 18 עד 20 זכויות עודפות מעבר למה שיש היום בגלל שבמשבר הזה, וצריך להבין את זה, הרבה מאוד אנשים נפגעים ברמות שונות של פגיעה, ואין לממשלה שום יכולת לפתור את כל הבעיות.

שאול מרידור: אנחנו מוציאים הרבה מאוד כסף.

שאול מרידור: ראיתם, והסברתי לכם גם על אחוזי יחס חוב-תוצר שאנחנו מגיעים אליהם.

שאול מרידור: אנחנו נגיע בחלק התרחישים בעוד שנתיים לכמעט 90% יחס חוב-תוצר.

שאול מרידור: אנחנו מגיעים לגירעונות מאוד גבוהים.

אנטאנס שחאדה: זה מעליב את האינטליגנציה שלנו.

אנטאנס שחאדה: מוציאים כל כך הרבה כסף, רק פלח האוכלוסייה הזו לא נמצא לו פתרון?

אנטאנס שחאדה: שאול, עזוב.

שאול מרידור: אין לי כוונה להעליב אותך.

מיכל שיר סגמן: שאול, אפשר לפתור את זה כך שיכניסו סעיף פשוט שמי שלא צריך את הכסף, במקום שיקבל כספים אוטומטית - - -

שאול מרידור: כולם צריכים.

מיכל שיר סגמן: לא כולם.

מיכל שיר סגמן: אתה יכול לתת אופציה לא לקחת.

משה גפני: שאול, מתחיל להימאס לי מהדיון הזה.

משה גפני: מה, אתה מתחיל לנהל פה סימפוזיונים?

משה גפני: אתה בפריימריז?

אחמד טיבי: אדוני היושב-ראש, עדכון.

אחמד טיבי: פניתי עכשיו לשר העבודה והרווחה, והוא ענה לי: עמדתי היא חיובית, תלוי באגף תקציבים.

אנטאנס שחאדה: שאול, יש הערכה לגבי הסכום הכספים?

מיקי לוי: אחלה, אחלה - אין בעיה, שייתן מהתקציב שלו.

אחמד טיבי: מיקי, אתה לא בעד מה שאני אומר?

מיקי לוי: אני בעד.

אופיר כץ: אם זה יקרה, - - - שאותם גילאים בני 18 עד 20, חיילי צה"ל, יקבלו את אותו סכום שמקבלים 18 עד 20.

אנטאנס שחאדה: מחר יבוא - - - ישראל, יקבל אותו זכות.

אנטאנס שחאדה: מחר יבוא בן 19 או 20, לא שירת, לא שילם מסים, יקבל אותם תנאים - - -

אלכס קושניר: אבל הוא הולך לעשות מילואים, מה אתה מבלבל את המוח?

אלכס קושניר: הוא הולך לעשות מילואים.

אלכס קושניר: - - - דמי אבטלה, זה סיפור אחר - - -

אנטאנס שחאדה: - - -

משה גפני: קושניר, אני קורא לך לסדר פעם ראשונה.

משה גפני: אני מבקש להפסיק עם הדיון הזה.

אחמד טיבי: מה שהיה פה זה גזענות קורונה, זה גזענות קורונה.

אלכס קושניר: מה גזענות?

אלכס קושניר: דיברתי על שירות בצה"ל.

אלכס קושניר: לדבר על שירות בצה"ל זה גזענות?

משה גפני: קושניר.

אחמד טיבי: הקורונה פוגעת בכולם, במי ששירת ובמי שלא משרת.

אלכס קושניר: מי שנותן את חובו לחברה מקבל זכויות, מי שלא – לא, נקודה.

אחמד טיבי: הקורונה לא לוקחת את זה בחשבון.

משה גפני: טיבי, לשבת.

משה גפני: קושניר, אני קורא אותך לסדר.

משה גפני: אני ביקשתי להפסיק, עם כל הכבוד לדיון הזה.

אלכס קושניר: שלא יקרא לי גזען כי אני לא גזען.

אנטאנס שחאדה: אתה גזען.

אנטאנס שחאדה: אתה מכיר גזען שהוא חושב שהוא גזען?

אחמד טיבי: - - -

משה גפני: שאול, אני נועל את הישיבה.

משה גפני: מה זה עכשיו הדיון הזה?

קריאה: לא אכפת לי - - -, בתנאי ש - - -

אלכס קושניר: בדיוק, אני בעד.

אחמד טיבי: אתה בעד.

אחמד טיבי: מה, אנחנו נתנגד?

אלכס קושניר: אם חיילי צה"ל מקבלים אותו דבר - - -

אחמד טיבי: כל הצעירים בישראל, כל הצעירים.

אלכס קושניר: כל האזרחים, אבל שהם מקבלים.

קריאה: זה רק לא החוק הזה.

מיקי לוי: מאיפה הכסף?

מיקי לוי: מאיפה הכסף?

מיקי לוי: אדוני היושב-ראש, ראש אגף התקציבים, מכיוון שהם צריכים את זה רק ב-6 לאוגוסט ועבר עלינו שבוע קשה מאוד, והחוק שהם הביאו עכשיו הוא חוק לא קטן ולא פשוט, אין שום סיבה שאתה תצביע וייכנסו היום את המליאה בשעה שש או שמונה בערב אחרי שנצא להפסקה ונישאר פה עד חצות.

מיקי לוי: מה הבעיה ביום שני לעשות את זה?

מיקי לוי: הוא צריך את זה ב-6 לאוגוסט, כך כתוב.

מיקי לוי: עבדנו קשה מאוד השבוע.

מיקי לוי: כל לילה הלכנו לישון מאוחר.

מיקי לוי: עם כל הכבוד לכם, עם כל הכבוד לכם, אי אפשר להביא את זה היום ולהגיד לי: תצביע היום, זה דחוף.

מיקי לוי: אני יודע לעבוד קשה ולהצביע דחוף, אבל אתה צריך ב-6 לאוגוסט.

מיקי לוי: תזמין ביום שני להצביע.

שאול מרידור: חבר הכנסת לוי, רוב הכסף פה לא קשור לתוכנית המפורטת כמו שאמרנו קודם, הוא קשור לזכאויות של החוק, שברגע שהיושב-ראש יקבע אתם תדונו בו ואני מקווה שתאשרו.

שאול מרידור: כדי שנוכל להתקדם בכל ההכנות ובכל הדברים אנחנו צריכים לקדם את זה - זה הכול.

מיקי לוי: תמשיך.

שאול מרידור: אני לא יכול להמשיך אם אין לי מסגרות.

מיקי לוי: אתה יכול.

מיקי לוי: אדוני, אני מבקש לא להצביע היום כדי לא לכנס את המליאה בשתיים-עשרה בלילה.

מיקי לוי: היה לי באמת שבוע מאוד קשה.

מיקי לוי: אני אתמול הלכתי לישון בשעה שתיים-עשרה בלילה והזעיקו אותי עוד להפגנה להפריד בין שוטרים למפגינים, וחזרתי הביתה לישון בשעה שתיים וחצי וקמתי היום בבוקר להיות בישיבה הזו של גפני.

מיקי לוי: גפני, תצביע ביום שני.

משה גפני: אני מודיע כדלהלן, לא הבאתי היום את החוק הגדול.

משה גפני: הבאתי את החוק הזה שהוא באופן יחסי חוק קטן.

משה גפני: הוא חוק דרמטי ומשמעותי, אבל הוא חוק קטן.

משה גפני: ניר ברקת אמר שהיה צורך בפירוט, והוא צודק.

משה גפני: הם לא עושים את העבודה כמו שצריך.

משה גפני: הם היו צריכים לעשות כמו שעשה מרכז המחקר והמידע ושזה יהיה לכולם, זה היה צריך להיות פה בפני חברי הוועדה.

משה גפני: אבל בסדר, אני מתגבר על העניין הזה.

משה גפני: אני מבקש להוסיף לחוק את הפירוט שעליו דיברנו, להגדיר את זה כך שלא יהיה שינוי של 15% אלא של 10%, ואז אם יש שינוי כזה זה צריך לבוא לכאן לאישור.

משה גפני: אני מנסה להעביר בתוך החוק הזה גם את הנושא של תקציב המדינה, אבל נראה.

משה גפני: אני לא שלם עם כל תיקון שמציעים פה.

משה גפני: אני רוצה פתרון לנושא שהעלה שר הפנים.

משה גפני: לגבי הקליטה – זה מופיע, ביררתי את זה.

משה גפני: אבל אתן לך.

משה גפני: שאול, אני מאפשר לך לקיים דיון עם מנכ"ל משרד הפנים ולהגיע לפתרון.

משה גפני: אם לא יהיה פתרון – אז בסדר, אז יהיה ביום שני.

משה גפני: רק אל תגיד שמוכרחים כי אם מוכרחים אז תביאו את מה שהיה צריך, ולא שאני אדבר עם לשכת ראש הממשלה – זה מה שאתם יודעים לעשות.

משה גפני: חבר הכנסת קוז'ינוב, בבקשה, במשפט.

אנדרי קוז'ינוב: תודה רבה, אדוני היושב-ראש.

אנדרי קוז'ינוב: גם דיברנו עם שאול לפני כן.

משה גפני: אם דיברתם עם שאול אז מיותר שתגידו את זה פה.

אנדרי קוז'ינוב: לא, לא.

אנדרי קוז'ינוב: יש סוג של סיכום של 80 מיליון שקל לטיפול בעולים, אבל יש עדיין פלח של 7,000 איש בערך שעלו החל מספטמבר 19'.

אנדרי קוז'ינוב: יש כוונה לתת להם סוג של מענק, להרחיב להם את שמיכת הסיוע, אבל גם זה רק לחודשיים.

אנדרי קוז'ינוב: אין להם שום סיכוי עכשיו למצוא עבודה בתחום הזה, וכל מה שמפורט בתוכנית לגבי הכשרות מקצועיות זה לטווח ארוך.

אנדרי קוז'ינוב: אם אנחנו מאריכים את דמי האבטלה לכלל המשק עד יוני 21', צריך למצוא גם פתרון מערכתי.

אנדרי קוז'ינוב: זה 7,000 איש שאין להם סיכוי למצוא עבודה.

אנדרי קוז'ינוב: תגררו את אלו שמוציאים עבודה, אבל לכל השאר צריך לתת מענקים.

אופיר כץ: זה אותם עולים שלומדים עכשיו באולפנים?

אופיר כץ: הבנתי שזו בעיה שפתרו אותה, תבדוק עם אנשי האוצר.

אנדרי קוז'ינוב: את האולפנים פתרו, אבל יש 7,000 איש סך הכול שהגיעו - - -

משה גפני: אנחנו טיפלנו בעולים חדשים בהארכת מועדים, ואני בדקתי אחרי שדיברת איתי.

משה גפני: אתה מעלה נושא אחר.

משה גפני: בנושא הזה צריך למצוא לזה פתרון, אני תומך בזה.

אנדרי קוז'ינוב: תודה רבה.

משה גפני: ניר, בבקשה, במשפט.

ניר ברקת: ארבע הערות קצרות: ההערה הראשונה היא מתודית.

ניר ברקת: אני חושב שנכון שהאוצר ייתן לנו פירוט מפורט.

ניר ברקת: מה שנתן היום מרכז המחקר והמידע זה דוגמה יפה, אבל אני מצפה מהאוצר שגם יסביר לנו מה הנוסחאות כי אחרת אנחנו לא יודעים מה המשמעות.

ניר ברקת: אנחנו מאשרים היום 15,7 מיליארד שקל תוספת למענק לסיוע לעצמאים ולעסקים, אני רוצה להבין מהו פירוט המשנה, מה יקבלו התושבים, אנשי עסקים, עבודה, איך זה נראה מהעיניים שלהם.

ניר ברקת: ברגע שייתנו לנו את הנוסחאות עם כמה דוגמאות נבין את המשמעות של הדברים לגבי עסקים, ולא את הכותרת.

ניר ברקת: נכון לעכשיו, אני לא מבין - זה לגבי המתודה.

ניר ברקת: שלושה פערים יש לנו נכון להיום: אחד, התחייבות שלנו בוועדת כספים של הכנסת - מה קורה עם אותם עסקים שלא שחררו עובדים ולא קיבלו 7,500 שקל.

ניר ברקת: אין מה להחזיר כי הם לא שחררו אף אחד.

ניר ברקת: התחייבנו בפניהם להציע ולתת מענה בהיקפים של 500 מיליון שקל.

ניר ברקת: כשחתמנו בזמנו על הסיוע, אנחנו התחייבנו.

ניר ברקת: כמדומני זה היה 6 מיליארד שקל, וזה היה 5.5 מיליארד שקל סיוע ל-7,500 למי שמחזיר עובדים.

ניר ברקת: אגב, אני בתוקף טוען שזה עדיין כסף מיותר לתת, אבל לא חשוב.

ניר ברקת: באותה נשימה התחייבנו חצי מיליארד שקל, 500 מיליון שקל, לתת לעסקים - הייתה התחייבות של ועדת הכספים, וזה פער ראשון.

משה גפני: אבל זה לא היה כך.

משה גפני: אני לא יכול להתחייב והוועדה לא יכולה להתחייב.

משה גפני: הייתה פה אמירה של משרד האוצר, של שר האוצר ושל אגף תקציבים, שהם ישתדלו מה-500 מיליון האלה לתת לעסקים שלא פיטרו עובדים, ואנחנו היינו שבעי רצון מזה.

משה גפני: אנחנו לא יכולים להתחייב.

משה גפני: זה לא שאנחנו הכנסנו את זה בחוק או שזה היה באיזשהו מקום.

משה גפני: מתברר היום בדיון שה-500 מיליון שקל האלה נלקחו למשהו אחר, לדמי אבטלה שהיה בוועדת העבודה והרווחה – זה מאוד פשוט.

ניר ברקת: הרב גפני, אתה מבין מה זה אומר.

ניר ברקת: זה אומר שאין יכולת, אין אמינות להתחייבות של אגף תקציבים ושל האוצר, ואני חושב שזה חמור מאוד ,ואנחנו לא יכולים לעבור לסדר היום כוועדה וכציבור.

משה גפני: נכון.

משה גפני: מה אתה מציע לעשות?

ניר ברקת: אני רוצה להבין איך סוגרים את הפער הזה כמה שיותר מהר.

ניר ברקת: ישנו עוד פער.

ניר ברקת: אנחנו מדברים על לא מעט עסקים בתחום התיירות, תיירות נכנסת, למשל, של מעל 100 מיליון שקל.

ניר ברקת: החברים האלה קורסים.

ניר ברקת: נכון לעכשיו, אין בנוסחאות מענה לקבוצה הזו.

ניר ברקת: הפער השלישי זה מה קורה עם אותם עצמאים ועסקים קטנים ובינוניים שהם מתחת ל-40%.

ניר ברקת: במתווה שבזמנו דיברנו עליו חילקנו שתי קטגוריות: דיברנו על 25 עד 50 שזה פצועים בינוני, ודיברנו על מעל 50% פצועים קשה.

ניר ברקת: באנלוגיה מה שאנחנו נותנים היום זה לפצועים קשה.

ניר ברקת: הורידו את המדד מ-50% ל-40% - בסדר, אבל גם מי שפצוע בינוני ומדמם ואתה לא מטפל בו תקופה ארוכה נהיה פצוע קשה.

ניר ברקת: למעלה מ-80,000 עצמאים ועסקים קטנים, נכון לעכשיו, אם אני מבין נכון על פי הנוסחאות של האוצר, לא מקבלים מענה.

ניר ברקת: האוצר בשקיפות מוחלטת צריך להסביר לנו איך הוא בנה את הקריטריונים על מנת שנראה, קודם כול, אם זה נכון, ואם זה נכון מה האוצר מציע לעשות.

ניר ברקת: אלו שלושה פערים ברמה התכנית.

ניר ברקת: אני לא מצליח להבין את שיטת העבודה הזו בינינו לבין אגף תקציבים, הרב גפני.

ניר ברקת: התחייבתם בפנינו פה בפומבי, תנו הסבר.

ניר ברקת: אנחנו מציבים לכם פערים, תראו לנו אם אנחנו צודקים או לא.

ניר ברקת: אם אנחנו צודקים, תנו חלופה.

ניר ברקת: נכון לעכשיו, יש פה סימן שאלה גדול, ומבקשים מאיתנו להצביע מהר.

ניר ברקת: אני לא רוצה לעשות את אותה טעות שעשינו כמה פעמים – להצביע על משהו שאנחנו לא מבינים אותו קצת יותר לעומק.

ניר ברקת: בשביל שהמשאבים שאנחנו מגדירים כמשאבי המדינה ילכו למקום הנכון, אנחנו רוצים לטייב את ההחלטות, לא רוצים לפגוע.

משה גפני: ניר, הבנו.

משה גפני: אייל, יש פתרון לגבי הנושא הזה של הבחירות?

משה גפני: אייל, יש פתרון לנושא של התקציב, רק להאריך את המועד?

אייל לב-ארי: - - -

משה גפני: ואם הם לא יביאו תקציב גם הלאה, אז מה יהיה?

אייל לב-ארי: - - - סנקציה על הממשלה.

משה גפני: אי אפשר להטיל סנקציה על הממשלה.

אייל לב-ארי: - - -

משה גפני: רבותיי, מיקי, אנחנו נמצאים היום במצב שהממשלה מאחרת בהגשת התקציב וזה יורד על חשבוננו.

משה גפני: השאלה היא האם אנחנו יכולים להכניס בחוק שמאריכים את המועד?

מיקי לוי: לא כדאי להאריך את המועד כי הם ימשיכו ללכת מכות ובסוף נצביע.

מיקי לוי: בואו נישאר במתכונת הזו כי נהפוך את זה לבלתי חוקי.

מיקי לוי: אדוני, לגבי רשות התעסוקה – נתת הוראה, והם הביאו יפה את הטופס שהמעסיקים צריכים להגיש וכו' וכו'.

מיקי לוי: עד היום בתי התוכנה לא קיבלו את הקבצים כדי להכין.

מיקי לוי: זאת אומרת, אין כסף.

אלכס קושניר: אז האוצר - - -

מיקי לוי: לא בעיה שלו, של רשות התעסוקה.

מיקי לוי: ראש אגף התקציבים, תשמע.

מיקי לוי: בסוף זה יבוא אליך.

מיקי לוי: הכסף לא יגיע למעסיקים להחזרת עובדים למשק למרות שגפני ראה פה את הטופס של רשות התעסוקה.

מיקי לוי: למה הפלתם עליהם את זה?

מיקי לוי: אין להם את היכולות האלה, זה לא התפקיד שלהם.

משה גפני: הם רצו שלא - - -, אני לא רוצה לדבר יותר מדיי.

מיקי לוי: אבל זה יבוא ביום שני לפתחך, אין כסף.

משה גפני: רבותיי, אני עושה הפסקה עד 11:30.

משה גפני: ב-11:30 או שאני אודיע שאין הצבעה או שנצביע.

משה גפני: תודה רבה.

אלכס קושניר: יש לנו הסתייגויות, אדוני.

מיקי לוי: יש לנו מלא הסתייגויות.

משה גפני: בסדר, נצביע גם על ההסתייגויות.

משה גפני: אני מחדש את הישיבה.

משה גפני: כפי שאמרתי, אני מבקש לצמצם את השינויים שאם הם נעשים בעניין הזה ב-10% זה יחזור לוועדת הכספים – לא ב-15% אלא ב-10%; להכניס בתוך החוק את הפירוט של מה שפירטו.

משה גפני: נאמר לי, ואני תומך בזה, שיש סיכום על 70 מיליון שקל שזה יהיה בחוק הבא, ואני רוצה להזכיר את זה עכשיו, 70 מיליון שקל על נושא קצבת הנכים.

משה גפני: הודיעו לי שיש סיכום לגבי העניין הזה וביקשו שאני אזכיר את זה, ואני מזכיר את זה, שאול.

שאול מרידור: באיזה נושא?

משה גפני: על קצבת נכים.

משה גפני: היה סיכום עם שר האוצר עם כחול לבן, נדמה לי, אבל אני לא יודע בדיוק, אבל שר האוצר.

שאול מרידור: אתה מדבר על הדיסריגרד לנכים?

שאול מרידור: היה סיכום על זה שנכה שעובד שהדיסריגרד שלו יעלה.

משה גפני: על קצבת נכות - כן, כן.

אסי מסינג: נכה שעובד.

משה גפני: ונאמר לי על-ידי שר האוצר שהיה סיכום לגבי הנושא של השכבות המוחלשות.

משה גפני: תקרא, בבקשה את הנוסח.

אייל לב-ארי: בפסקת משנה (ח) אחרי מטרות אחרות יבוא: לרבות לצורך מענק וסיוע להבטחת ביטחון תזונתי למשפחות מוחלשות, ובמקום 1.25 מיליארד שקלים חדשים יבוא 3.05 מיליארד שקלים חדשים.

ינון אזולאי: העלו את זה כבר ל-2.55.

אסי מסינג: אני לא מבין שני דברים: ראשית, מה זה המונח "ביטחון תזונתי לאוכלוסיות מוחלשות".

אסי מסינג: שנית, דיברנו ארוכות על העניין שעצם המיקום עצמו לא משנה את המהות.

אסי מסינג: עכשיו השאלה היא אם רוצים להגדיל את הקצאת כסף לביטוח תזונתי – אחד, יש החלטת ממשלה שמדברת על כך שהמימוש והיישום של הכסף הנוסף ייעשה רק לאחר שהתוכנית המפורטת הוצגה בפני הממשלה, צוין במפורש שהן בהחלטת הממשלה והן בהחלטת ועדת השרים לענייני חקיקה שאישרה לאחר מכן את ההנחה.

אסי מסינג: שנית, שוב, המיקום לא משנה את המהות.

אסי מסינג: הרי המיקום הנכון הוא ההוצאה במשרדי הממשלה בסעיף - - -

ינון אזולאי: אדוני היועץ המשפטי, אז אנחנו, חברי הכנסת, מבקשים להכניס פה.

משה גפני: ינון, מה הוויכוח עכשיו?

שאול מרידור: בלי קשר, רק טכני, אתה אמור להפחית במקביל - - -

משה גפני: לא להפחית, להוסיף.

שאול מרידור: במקביל, אתה מפחית למעלה 0.7.

אייל לב-ארי: להפחית, - - - ב-(א), איפה שמשרדי הממשלה, - - - 0.7.

אסי מסינג: שוב, לא הבנתי מה אומר הביטוי "ביטחון תזונתי לאוכלוסיות מוחלשות".

משה גפני: מיקי, אתה משאיר את כל ההסתייגויות?

משה גפני: סיכמתי שבזמן שתהיה ספירה של הקולות במליאה נוכל להביא את זה ולא נצטרך לחכות עד מאוחר בלילה.

משה גפני: את החוק הזה אני רוצה להעביר.

אסי מסינג: לא ניתנה התייחסות לעניין של מה המשמעות של המונח "ביטחון תזונתי לאוכלוסיות מוחלשות".

אסי מסינג: ראשית, מדוע נוסף המונח "אוכלוסיות מוחלשות"?

אסי מסינג: שנית, האם הכוונה היא שזה לא - - - על-ידי משרדי הממשלה?

ינון אזולאי: המעניין הוא שקודם לך לא הייתה השאלה הזו ועכשיו התעוררת לזה.

אסי מסינג: הייתי גם קודם, דיברנו על זה גם קודם לכן.

ינון אזולאי: כשזה יגיע לדיון, תשאל.

אלכס קושניר: אדוני, יש לי ארבע הסתייגויות: אחת אני מוריד כי סיכמת במקום 15% - 10%, ואת זה אני מוריד.

אלכס קושניר: לגבי סעיף 2 2(א), זה ששר האוצר צריך להביא את התוכנית שלו לאישור הוועדה, אני חושב שצריך להשאיר את זה כי אחרת נהיה עוד פעם במצב של הפעם הקודמת.

משה גפני: בסדר, אתה רוצה שנצביע על זה?

משה גפני: נצביע על זה אבל נפיל את זה ואני לא רוצה ללכת נגדך.

משה גפני: תוריד את זה.

אלכס קושניר: גם אני לא רוצה ללכת נגד הוועדה, אני רוצה ללכת בעד הוועדה אבל לתת לנו - - -

משה גפני: אמרת שיש לך עוד שתי הסתייגויות.

אלכס קושניר: יש שתי מסגרות שהם החליטו לקצץ בהן את הכסף: אחת, בנושא העמותות ואני חושב שאסור לעשות את זה, ושמעתי את ההסבר התזרימי – הכול בסדר.

אלכס קושניר: הדבר השלישי – אותו דבר לגבי דיגיטציה.

שאול מרידור: אנחנו לא מפחיתים כלום.

אלכס קושניר: שאול, שנייה, ותקן אותי אם אני טועה, הנושא - - -

משה גפני: אתם רוצים את החוק או שאתם רוצים לנהל פה סימפוזיונים?

משה גפני: קושניר, דבר איתי, לא איתם.

אלכס קושניר: יש נושא של הכנת מערכת החינוך ללימודים מרחוק.

אלכס קושניר: עד כמה שאני מבין, הסעיף הזה נמצא כאן.

אלכס קושניר: במידה וכן, אני לא מבין איך הם מקצצים כי שנת הלימודים מתחילה בספטמבר.

אלכס קושניר: אם לא, תגידו לי שזה לא פה - אין לי בעיה, אז ההסתייגות תרד.

אלכס קושניר: אבל אם זה שם, אני לא מוכן שההסתייגות תרד.

שאול מרידור: אין קיצוץ בהכנה לשנת לימודים ובדיגיטציה בכלל.

שאול מרידור: אין קיצוץ בדיגיטציה בכלל.

אלכס קושניר: אז במה כן?

שאול מרידור: בדברים אחרים של האצה שלוקחים זמן.

שאול מרידור: אין קיצוץ בדיגיטציה - - -, לא מהווה חסם.

משה גפני: אז מה אתה מבקש להשאיר?

אלכס קושניר: אני מבקש להצביע על שתי הסתייגויות.

הילה שי וזאן: אבל הוא אמר לך גם שאין קיצוץ בעמותות.

אלכס קושניר: אני לא מאמין לזה, אני כרגע רואה קיצוץ.

אלכס קושניר: אדוני, אני מבקש להצביע על הסתייגות של סעיף 2(ד).

משה גפני: מי בעד ההסתייגות?

משה גפני: ירים את ידו.

משה גפני: מי נגד?

משה גפני: ההסתייגות לא התקבלה.

משה גפני: ההסתייגות לא התקבלה.

אייל לב-ארי: הוא צריך להקריא אותה.

משה גפני: הוא הקריא אותה קודם.

אייל לב-ארי: כן, רק המשמעות היא שהיא נמחקת.

אלכס קושניר: ההסתייגות השנייה היא: בסעיף 2(2א) להצעת החוק יימחקו המילים הממשלה תגיש לוועדת הכספים של הכנסת את העדכון לתוכנית ובמקומה יבוא: הממשלה תגיש לאישור ועדת הכספים של הכנסת את התוכנית.

משה גפני: מי בעד ההסתייגות?

משה גפני: ירים את ידו.

משה גפני: מי נגד?

משה גפני: ההסתייגות לא התקבלה.

אלכס קושניר: אדוני, עוד שני דברים שאני - - -

משה גפני: בסדר.

משה גפני: מיקי, אתה רוצה הסתייגויות או רשות דיבור?

אלכס קושניר: הסתייגות בעל פה, אדוני.

משה גפני: רגע, אתן לך.

משה גפני: קושניר, האם אתה רוצה לעכב את הכסף של האנשים?

אלכס קושניר: לא, אל תדבר עכשיו במילים שלהם.

אלכס קושניר: יש להם זמן עד ה-6 באוגוסט.

מיקי לוי: אני רוצה הסתייגויות דיבור.

משה גפני: כן, מיקי.

משה גפני: אתה מקבל.

משה גפני: הסתייגויות דיבור של מיקי לוי.

משה גפני: קושניר, מה אתה מציע בעל פה?

אלכס קושניר: אני מציע בעל פה שני דברים: אחד, לבטל את ההבדל בגיל 28 של גובה האבטלה.

אייל לב-ארי: אי אפשר, לא מתקנים חוק רגיל בחוק יסוד.

אלכס קושניר: אז זה בחוק הבא.

משה גפני: בחוק הבא.

משה גפני: אתה מקבל את ההסתייגות, אולי נצביע איתך.

אלכס קושניר: אני שמח.

משה גפני: אל תהיה שמח.

אלכס קושניר: כדי שזה יקרה, אדוני, אתם חייבים להגדיל את המסגרת בחוק הזה.

אלכס קושניר: לכן, אני מבקש בסעיף של הביטוח הלאומי שזה סעיף (ג), להגדיל את המסגרת - במקום 31.7 – 32.7.

משה גפני: מי בעד ההסתייגות?

משה גפני: מי נגד?

משה גפני: ההסתייגות לא התקבלה.

משה גפני: ההסתייגות לא התקבלה.

אלכס קושניר: רגע, אפילו לא הספקתי להרים את היד בעד.

משה גפני: מיקי, אתה מקבל הסתייגויות דיבור כפי שביקשת.

מיקי לוי: אני רוצה הסתייגויות דיבור, לפחות חמש הסתייגויות.

משה גפני: חמש הסתייגויות דיבור.

מיקי לוי: אני עדין איתכם, אני צריך לבקש 18.

אייל לב-ארי: סעיף 1 2(8) להצעת החוק: לא יתאפשר שימוש בתיקון זה לטובת מימון הסכמים קואליציוניים גם אם ייחתמו כתוצאה מהמשבר.

משה גפני: זה הסתייגות דיבור של מיקי לוי, למעשה.

משה גפני: מי בעד ההסתייגות?

משה גפני: ירים את ידו.

משה גפני: מי נגד?

משה גפני: ההסתייגות לא התקבלה.

משה גפני: ההסתייגות לא התקבלה, זו הסתייגות דיבור.

אייל לב-ארי: אחרי סעיף 1 2(8) יבוא: בסוף כל חודש - - -

אחמד טיבי: אני רוצה לומר הסתייגות.

משה גפני: בסדר, אתה תגיד את ההסתייגות - - - אתה רוצה חמש הסתייגויות?

משה גפני: בסדר.

מיקי לוי: כן.

אחמד טיבי: אוקיי, זה הסתייגויות דיבור.

אחמד טיבי: היועץ המשפטי, להוסיף הסתייגות של הרשימה המשותפת, שלי ושל עאידה - - -

אייל לב-ארי: חבר הכנסת טיבי, אין לי בעיה.

אייל לב-ארי: אני צריך קודם לסיים עם ההסתייגויות של חבר הכנסת מיקי לוי שלא סיימתי.

אייל לב-ארי: אני צריך להקריא אותן ולהצביע עליהן.

אייל לב-ארי: הוא הגיש ואנחנו באמצע ההקראה שלהן.

אחמד טיבי: - - - לרשום את ההסתייגות.

משה גפני: אחמד, נרשום את ההסתייגות שלך ונצביע עליה.

אחמד טיבי: ואחר כך רוויזיה ואנחנו נדבר.

מיקי לוי: אני אגיש גם הסתייגויות בכתב.

מיקי לוי: שאול, זה קצר.

מיקי לוי: זה רק בכדי שאני - - -

משה גפני: בסדר, תמסור את זה.

משה גפני: אחמד, תכין בכתב.

משה גפני: תנסח איתם.

משה גפני: רבותיי, מכיוון שאין אישור מיושב-ראש הכנסת, אני לא ממשיך את הישיבה.

משה גפני: אם אנחנו נחדש אותה נודיע לחברים.

משה גפני: בינתיים אין אישור מיושב-ראש הכנסת, ואני איש חוק.

משה גפני: שלום לכולם, אני מחדש את הישיבה.

משה גפני: אמר לי שר המשפטים שהם הגיעו לסיכום שמהכסף הזה של ה-700 מיליון ילך לשימוש חברתי נוסף והכסף ילך לנושאים החברתיים עליהם דברנו.

משה גפני: לא משנים כלום בנוסח אלא מה שהקראנו.

משה גפני: הייתה הסתייגות של אחמד טיבי, אני לא רואה אותו פה, הוא הגיש לך אותה?

אייל לב-ארי: למען הסדר הטוב, בפסקה (2) פסקת משנה (א) במקום "14 מיליארד שקלים חדשים" יבוא "13.9 מיליארד שקלים חדשים", שזו ההורדה של ה-0.7.

אייל לב-ארי: ה-0.7 הזה ייכנס לפסקת משנה (ח), שזה יהיה במקום 2.35 מיליארד שהוצא, יהיה 3.05 מיליארד לצורך מענק הסיוע להבטחת ביטחון תזונתי למשפחות חלשות.

אייל לב-ארי: אנחנו מפחיתים את השינוי בסכומים של מרכיבי התכנית הנקובים בפסקה 2 בשיעור העולה על 10% במקום 15% מאחד ממרכיבי התכנית.

אייל לב-ארי: הסתייגות נוספת של חבר הכנסת מיקי לוי.

אייל לב-ארי: אחרי סעיף 1(2)(8) יבוא בסוף כל חודש הממונה על התקציבים ממשרד האוצר או מי מטעמו יסקרו בפני חברי הוועדה את ההקצאות התקציביות שנעשו בהמשך לתיקון זה.

אייל לב-ארי: כן יפרטו על ההקצאות הצפויות כתוצאה מתיקון זה בחודש העוקב.

אייל לב-ארי: הקצאת התקציב לחודש העוקב תצריך את אישור ועדת הכספים.

מיקי לוי: אדוני, בפעם הקודמת באת בטענות שיבואו להסביר, תגידו איפה הלך הכסף.

מיקי לוי: אתה אמרת בפתיחת הישיבה היום, אני מצטט אותך וזה מופיע במקרה בהסתייגות שלי, סימן שקלעתי לדעת גדולים, שהם לא באו לדבר.

מיקי לוי: אז תצביעו כולכם בעד ההסתייגות כדי שהם יבואו לדבר.

משה גפני: אתם יכולים לענות על זה?

בן אבא: היינו פה השבוע כדי לדווח על התכנית, ישבנו ופירטנו את כל הפירוטים.

בן אבא: הגשה של תכנית מסודרת, אנחנו מבקשים לדחות אותה, בגלל שיש חורים רבים בתכנית ואנחנו רוצים להגיש אותה באופן מלא ושלם.

בן אבא: כמו בכל הפעמים, אחרי שאנחנו מגישים תכנית אתם מזמינים אותנו לפה, אנחנו מגיעים, מדווחים, עונים על כל השאלות, אולי לא לשביעות רצונם של כולם.

מיקי לוי: אין בעיה, יכול להיות שהייתי בקורונה באותו זמן שהם היו.

מיקי לוי: אבל מה אכפת לכם שזה ייכנס?

שאול מרידור: הייתה פעם שביקשתם מאגף תקציבים להגיע ולא הגיעו?

שאול מרידור: כשיזמינו נבוא.

משה גפני: מי בעד ההסתייגות ירים את ידו.

משה גפני: ההסתייגות לא התקבלה.

משה גפני: ההסתייגות לא התקבלה.

אייל לב-ארי: ההסתייגות של ה-10% כבר נכנסה.

אייל לב-ארי: בסעיף 1(2)(ב) במקום "6 באוגוסט" יבוא "22 ביולי 2020".

משה גפני: מי בעד ההסתייגות ירים את ידו?

משה גפני: מי נגד?

משה גפני: ההסתייגות לא התקבלה.

משה גפני: ההסתייגות לא התקבלה.

אייל לב-ארי: בסעיף 1(2)(ב) במקום "6 באוגוסט 2020" יבוא "27 ביולי 2020" .

משה גפני: מי בעד ההסתייגות?

משה גפני: מי נגד?

משה גפני: ההסתייגות לא התקבלה.

משה גפני: ההסתייגות לא התקבלה.

משה גפני: יש הסתייגות של חבר הכנסת טיבי.

אייל לב ארי: של חברי הכנסת טיבי, שחאדה ותומא סלימאן.

אייל לב ארי: אחרי פסקת משנה (ח) יבוא: "מענק אבטלה לבני 18-20 שעבדו עד יום 1 במרץ 2020 0.1 מיליארד".

משה גפני: דמי אבטלה מגיל 18.

אלכס קושניר: אם אפשר לתקן דברים שהם לא בחוק יסוד, אז אני מבקש להצביע גם על ההסתייגויות שלי, כי לא נתת לי.

אייל לב-ארי: אני הסברתי לחבר הכנסת טיבי שאם קובעים את הקצאת הסכום, לא את התנאים, זה יהיה אפשרי במסגרת חוק היסוד.

אלכס קושניר: - - -

מיקי לוי: תגיש בעל פה.

אייל לב-ארי: הקצאת הסכום תתאפשר, בדיוק כמו שמקצים - - -

משה גפני: מי בעד ההסתייגות של אחמד טיבי ושל חברי הכנסת?

משה גפני: ההסתייגות לא התקבלה.

משה גפני: ההסתייגות לא התקבלה.

אחמד טיבי: אני מבקש רביזיה.

אלכס קושניר: התוספת של 80-100 מיליון שקל לתכנית של משרד הקליטה, שזה לא יהיה פה מהשיירים, אלא שזה יהיה במסגרת התקציב.

משה גפני: אז אתה מבקש הסתייגות?

אלכס קושניר: כן.

אלכס קושניר: בעל פה.

אייל לב ארי: אז להוסיף עוד 180 למשרדי הממשלה?

אלכס קושניר: 100 מיליון שקלים.

משה גפני: מי בעד ההסתייגות ירים את ידו?

משה גפני: מי נגד?

משה גפני: ההסתייגות לא התקבלה.

משה גפני: ההסתייגות לא התקבלה.

משה גפני: אני מבקש להצביע על הצעת חוק יסוד: משק המדינה עם השינויים שנעשו.

משה גפני: חבר הכנסת טיבי, יש לי בקשה, תוריד את הרביזיה.

אחמד טיבי: את בת 23, את צעירה ומתעלמת מצעירים.

אחמד טיבי: אני אמרתי צעירים, באשר הם צעירים, מ-18 עד 20.

אחמד טיבי: אני מוריד את הרביזיה מההסתייגות ומגיש על כל החוק אם יעבור.

משה גפני: אין רביזיה על סעיף כזה או אחר, אחמד טיבי יגיש רביזיה אם נאשר את החוק.

משה גפני: הצעת חוק יסוד: משק המדינה (תיקון מס' 10 והוראת שעה לשנת 2020), לפי השינויים שנעשו פה כל הזמן על ידי היועצים המשפטיים.

משה גפני: מי בעד אישור החוק, ירים את ידו.

משה גפני: תיקון חוק יסוד: משק המדינה (תיקון מס' 10 והוראת שעה לשנת 2020), אושר.

משה גפני: החוק עבר ויש בקשה לרביזיה על כל החוק, של חברי הכנסת אחמד טיבי, שחאדה ותומא סלימאן.

אלכס קושניר: גם אני רוצה רביזיה.

אלכס קושניר: אני רוצה להבין מה קורה במסגרת הזאת של הביטוח הלאומי.

אלכס קושניר: אני רוצה להוסיף אותם עבור צעירים.

משה גפני: הוא לא ביקש את זה.

משה גפני: הוא ביקש להוסיף כסף לחוק הזה.

משה גפני: אתה לא ביקשת כסף, ביקשת פרטים.

אלכס קושניר: אני ביקשתי שההבדל בגיל 28 יעלה.

אלכס קושניר: בשביל זה אמרתי שצריך כסף בצד.

אלכס קושניר: הגשתי על זה הסתייגות והיא לא התקבלה.

אלכס קושניר: הצבעתי בעד החוק.

אלכס קושניר: אני רוצה להבין מה.

משה גפני: אני מודיע שהצעת חוק יסוד: משק המדינה (תיקון מס' 10 והוראת שעה לשנת 2020), התקבלה, עם השינויים שקבענו במהלך הדיונים, גם עם הפירוט, גם עם התוספת של 10%, גם התוספת של סלי המזון וגם דברים שביקשו.

משה גפני: תודה רבה לכולם הישיבה נעולה.